text
stringlengths 3
7.89k
| lang
stringclasses 2
values | source
stringclasses 2
values | __index_level_0__
int64 0
11.6k
|
|---|---|---|---|
نهار درت كاع داكشي لكان خاصو يدار ولكن القدر كان ليه حكم أخر.. قصتي مع الحلاق والفوطة
فوحدة من السفريات ديالي مشيت لدبي وطولت فيها شويا، كنت تنقلب على شي حلاق نحسن عندو شعري دخلت عند اول واحد صادفتو، داكشي كان رائع السيرفيس الكاليتي كولشي هو هاداك، ولكن لجاني فشكل هو أنه فاش بغا يغسل لي شعري جبد فوطة جديدة، حلها قدامي وجفف ليا شعري بيها، وفاش بغا يحسن ليا وجهي عاود جبد فوطة جديدة وأي وحدة تيسالي منها تيلوحها فواحد الشبكة بحال ديال الزبل، غير انا خدم معايا 3 الفوطات، رغم ان الحلاق كان الثمن ديالو غالي شويا ولكن هادشي متيبررش هاد الإصراف.
نفس الشيء وقع ليا عند حلاق أخر ومن زهري صدق مغربي وتما زعمت سولتو: "واش هادشي ماشي بزاف؟ خدمتي بـ 3 ديال الفوطات كلهم جداد معقمين ستخدمتيهوم مرة وحدة ولحتيهوم" وهو يشرح لي بلي هادو ماشي فوطات جداد وإنما فوطات نقيين عندهوم إستخدام وحيد، وتيتعاملو مع شركة مكلفة بالنظافة ديال الفوطات كل عشية تتاخد القدام وتتجيب ليهوم الصباح فوطات نقين ومعقمين وأمبالين بهاد الشكل.
واحد العشية تنتصادف مع ديك الشركة تما تلاقيت المندوب ديالها وبديت تندردش معاه وتيشرح ليا السيرفيس ديالهوم والأسعار ديالهوم.
هنا، بانت ليا الفرصة، بدأيت نحسب، الثمن ديال الفوطات وماشينة لافي وجميع المصاريف، الحساب كامل غادي يوقف فـحوالي 70 ألف درهم، والمصاريف الشهرية الثابتة غادي توصل لـ 25 ألف درهم. إذا قدمت عرض للحلاقين بـ18 درهم في النهار غادي نحتاج 50 حلاق باش نغطي المصاريف، وأي زبون إضافي غادي يكون ربح صافٍ. الفكرة تتبان سهلة ومربحة.
تحمست بزاف للمشروع. استثمار صغير، ربح كبير، ونسبة المخاطرة قليلة. غير رجعت للمغرب، بدّيت فتنفيذ الفكرة، باش جاي باش داير، وبدات المغامرة.
أول تحدي كان هو إقناع الحلاقين اللي هادشي جاهوم فشكل. كان الأمر صعيب ولكن ماشي مستحيل. اضطريت نخفض الثمن لـ13 درهم فالنهار. كنت محتاج لـ50 حلاق باش نغطي المصاريف، ولكن ما وصلتش لهاذ الرقم إلا بعد مدة طويلة.
مع الوقت اكتشفت بزاف ديال الأخطاء ارتكبتها بسبب التسرع وعدم دراسة السوق مزيان ومعرفة عقلية الزبناء المستهدفين.
وحتى الأدوات لستخدمت ماشينة لافي والفوطات ومواد التنظيف كولها مشيت لأرخص حاجة حيت كان الهدف ديالي هو نربح فأسرع وقت، وما ننساش الفاكتورات ديال الماء والضو اللي بدات تثقل عليا ولمضربتش ليها الحساب فالأول.
تفكرت مقولة عمر المختار: "الضربة اللي ما تتهرسكش تتقويك." تعلمت الدرس، وقررت نعاود من الأول. تحولت لمحل جديد أكبر وأقرب، استثمرت فغسالات احترافية، شريت فوطات بجودة عالية، وجبت مواد تنظيف ممتازة. صحيح خسرت بزاف ديال الفلوس مقارنة بالأول، ولكن ما كانش عندي خيار آخر كنت بديت ميمكنش نرجع اللور.
الأصداء اللي جاتني من الزبناء الأوائل كانت مشجعة. هنا بديت تنتوسع فالمشروع أكثر، وتعاقدت مع زبناء جداد محلات حلاقة راقية، ومحلات تجميل كبرى، نوادي رياضية، وحتى الحمامات والفنادق. المشروع بدا يكبر يوم بعد يوم، والأحلام ديالي كبرات معاه.
فـ 2020، كانت الصدمة الكبرى: كورونا والإغلاق التام. كانت ضربة قاسحة. كاع الزبناء ديالي سدّوا المحلات ديالهم. شفت كلشي كيريب قدامي. حلمي لي بدا عند حلاق فدبي بدا تيتبخر.
تعلمت أن شي مرات أن المشكل ماشي فالضرورة يكون فيك ولا فالمشروع، القدر تيكون أكبر منك
ولكن العبرة ماشي فالسقوط، العبرة فأنك تتعلم من الدروس وتعاود تنوض. إلا فشل مشروع، فربما مشروع آخر كيتسناك، وربما غادي يعوضك على الخيبة اللي عشتيها. المهم هو ما تستسلمش.
#الأربعين #المدير #Lmodir | ary_Arab | linkedin | 11,591 |
واش باغي الـ CV ديالك يكون بحال الساروت السحري اللي كيحل لك جميع بيبان فرص الشغل فالمغرب؟
من خلال تجربتي كمدير لعدة شركات، دوزت على آلاف الـ CVات، وأغلبهم كيشاركوا فنفس الأخطاء. علاش؟ حيت عندنا ثقافة ‘الكوبي كولي’ منتشرة بزاف. تقدر تلقى نفس السيرة الذاتية بنفس الأخطاء اللغوية عند العشرات من الشباب اللي كيكون همهم الوحيد هو يكون عندهم CV بلا ما يهتموا بشنو فيه وكيفاش مكتوب.
لهذا السبب، جمعت ليكم هنا بعض النصائح اللي كنتمنى تعاونكم باش تميزوا راسكم. خدموا على الـ CV ديالكم بحال المحترفين، وما تخليوش الفرصة تضيع من بين يديكم!
#لمدير #Lmodir | ary_Arab | linkedin | 11,592 |
علاش تنكتب بالدارجة فـ LinkedIn؟
هاد السؤال كيتطرح عليا بزاف ديال المرات، وهذا هو الجواب ديالي عليه. وانتَ، شنو بان ليك؟
#المغرب #المدير #Lmodir | ary_Arab | linkedin | 11,593 |
مع كامل الأسف، فالمغرب ما كاينش اللي كيعلمنا كيفاش نتعاملو بلباقة واحترافية فبيئة العمل، خصوصًا فالشركات الكبرى.
كيفاش تتصرف فهاد المواقف:
1. ملي شي حد كيحاول يلصق ليك خدمة ماشي ديالك وسط اجتماع: ما خصكش تقول ليه مباشرة "هاد الشي ماشي خدمتي". بالعكس، خليك دكي وقول: "فكرة مزيانة، نتناقشو فيها من بعد الاجتماع باش ما نطوّلوش الوقت". من بعد، سيفط ليه إيميل كتشكر فيه على الاقتراح ديالو، وبيّن ليه باللي بعد المراجعة لقيتي أن هاد المهمة خارج نطاق خدمتك.
2. إلا شي حد سيفط ليك إيميل كيقول بأنك غلطتي فشي حاجة وداير cc لكاع الفريق: ما خصكش تدافع ولا تهاجم ولا تعتذر فالحين. الأفضل تشكرو على الملاحظة ديالو وتطلب منو اجتماع باش تناقشو الموضوع وتوصلو لأفضل الحلول فالمستقبل.
3. إلا شي واحد قال نكتة فيها تلميحات خايبة على شي حد: ما خصكش تتعصب ولا تدوز الموضوع. بكل هدوء، قولو: "ما فهمتش، واش ممكن توضّح شنو كتقصد؟" بهاد الطريقة غادي تحرجو ويعرف باللي هاد السلوك ما مقبولش فبيئة العمل.
4. ملي المدير كيطلب منك تشد خدمة شي حد آخر: ما خصكش تشدها وساكت، حيث غادي يولي هاد الشي عادة. الأفضل تقول: "ما كاين مشكل، ولكن هاد الخدمة غادي تاخد من وقت المهام الأخرى بحال كذا وكذا. واش نأجلو هاد المهام ولا غادي يكون شي حد يعاون فيها؟"
جميع الدورات التدريبية والتكوينات الأكاديمية كيركزو غير على كيفاش تنجح فالمقابلة وتدخل تخدم. ولكن، علاش ما كاينش اللي كيعلم الشباب كيفاش يتعامل وسط الخدمة: كيفاش يهضر، كيفاش يتجاوب، كيفاش يتحكم فأعصابو، كيفاش يدافع على راسو وعلى خدمتو. هاد الأمور المتعلقة بالتعاملات البسيطة فالخدمة، ممكن تخلي مشكل صغير سواء فالتواصل ولا فطريقة التعامل يكبر ويخلق جبال ديال المشاكل فالخدمة.
الرسالة: خصنا نعلمو بعضياتنا ونتشاركو هاد المعرفة باش نحسنو بيئة العمل ديالنا ونوليو كنعرفو نتعاملو بذكاء واحترافية.
#المدير #Lmodir | ary_Arab | linkedin | 11,594 |
كل عام وأنت يا بلدي الحبيب، سيد قرارك، حامل راية مجدك، ومشرق بأبنائك الذين يساهمون في بناء حاضر ومستقبل يعكس إرادة شعب أبي وأصيل. ❤️🇲🇦
#المدير #Lmodir | arb_Arab | linkedin | 11,595 |
🌟 جا الوقت باش نوقفو نزيف هجرة الأدمغة المغربية ونبنيو مغرب كيستثمر فطاقاتو وكفاءاتو! حنا كرواد أعمال ومسؤولين وحكومة خاصنا نخدمو بكل عزم وطموح باش نوفر الفرص اللي تستحقها كفاءاتنا وشبابنا، ونقنعهم يبقاو ويصنعو الفرق هنا فبلادهم. المغرب غني بطاقات شبابو، وكلنا مسؤولين باش نستثمرو فيها ونحققو لمغرب مستقبل أقوى وأفضل 🇲🇦✨
#المغرب #خدم_على_بلادك #الأربعين #المدير #Lmodir | ary_Arab | linkedin | 11,596 |
واش تتعرف بلي التوقعات ديال إفلاس الشركات ف #المغرب تتكول بلي حنا مقبلين على كارثة فـ 2024 و2025؟
من المتوقع نصلوا لـ 16,100 حالة إفلاس فـ 2024، بزيادة بـ 13% مقارنة بـ 2023.
#المدير #lmodir | ary_Arab | linkedin | 11,597 |
أهم دروس "The Lean Startup" لإريك ريس لرواد الأعمال المغاربة،
لأن فوق كل ذي علم عليم، مؤخرا بديت تنحاول نقرا أكثر ونستثمر وقت أكبر فتطوير المهارات ديالي، طحت على واحد الكتاب أقل منقدر نقول عليه بلي كنز حقيقي. كتاب The Lean Startup ديال Eric Ries، شرح فيه شي حوايج كتاشفتهوم بالتجربة وتأكدت من الصحة ديالهوم، وحاليا تنحاول ما أمكن نطبقهوم فالمشروع ديالي الجديد، وكتاب كيعطيك نظرة عميقة على كيفاش تبني مشاريع ناجحة بطريقة ذكية وفعّالة.
#المدير #Lmodir | ary_Arab | linkedin | 11,598 |
إلى كنتي خدام فشي شركة وقدمتي إستقالتك منها ومشيتي لشركة أخرى إما على ود صالير زايد ولا على شي إمتيازات أخرى بانو ليك، خاصك تدير فبالك هادشي:
- حاول تنسى السيستيم القديم، كون مرن مع السيستيم ديال الشركة الجديدة.
- نسى أي حاجة سلبية وقعات ليك مع الزملاء لي فشركة القديمة، وما تهضرش عليها وعليهوم بالخايب قدام الزملاء الجداد.
- ما تقارنش العلاقات اللي كانت تما مع العلاقات اللي هنا، ما تضحكش وما تقللش من الزملاء القدام قدام الجداد.
- حاول تنسى التجارب السلبية مع الناس فالشركة القديمة، متخليش دوك التجارب يخلقو عندك تخوف من شي حد جديد كيفكرك بشي شخص سلبي من قبل.
- إلا شي حد بغا يعرف السلبيات اللي كانت فالشركة القديمة وسوّلك عليها، قول ليه: " ديك الصفحة طويتها بالإجابيات والسلبيات ديالها، وخليت الخلق للخالق".
- كون ذكي وخدم عقلك وغادي تلقى الترحيب والحب فالخدمة الجديدة، كون حكيم والزملاء الجداد غادي يفرحو بيك ومغاديش يديرو أطونسيو منك، كون مْرَبّي أولد الناس والله غادي يسهل عليك الطريق.
#المدير #Lmodir | ary_Arab | linkedin | 11,599 |
مقابلات التوظيف... اكتشف الموهبة وابتعد عن العذاب النفسي 👍
سمعت بزاف ديال القصص الغريبة على مقابلات الخدمة les entretien فعدد كبير من الشركات اللي كيتعاملو مع الشباب بحال إلا غادي يدخلوهم لشي وكالة استخبارات سرية! مقابلات ما كاتساليش: المسؤول المباشر، مع الموارد البشرية RH، ومع المدير. بقا ليهم غير المقدم ديال الحومة! الشاب كيدخل على بالو غادي يدوز مقابلة ديال الخدمة، حتى كيلقى راسو فعملية استنطاق بحال إلا قاتل عقبة بن نافع، وفي الأخير؟ بيئة سامة وصالير ماكيكفيهش حتى لمصاريف الطرانسبور.
قصص تصلاح تكون أفلام رعب وتعذيب، ناس عامرين بالعُقد وتيخرجوها فولاد الناس. هاد الشي علاش بغيت نعاود ليكم كيفاش حنا تندوزو المقابلات، ونعاود ليكم قصة ياسين، ديفلوبر جديد اللي بدا معانا هادي شهرين تقريبا. الإنترفيو اللي دوزنا مع ياسين ما مكملش 15 دقيقة. سولناه على التجارب ديالو وكيفاش كيتعامل مع التحديات، بالدارجة وفجو ديال الضحك. يونس سولو: "إلى كنتي شخصية فشي فيلم كيعجبك، شكون غتكون؟" ياسين ضحك وقال: "آيرون مان، ولكن بلا اللبسة الحديدية، غير بماك M3!"
من بعد المقابلة، صيفطنا ليه تحدي صغير فالكودينغ. صيفط لينا الحل ديالو، وكان فيه مبدع. ما طولناش عليه عيطنا ليه وقلنا ليه: "مرحبا بيك فالعائلة ديالنا". نهار جا، كان متوقع إجراءات معقدة وربما أنترفيو جديد. ولكن تفاجأ ملي لقى يونس كيرحب بيه وكيعطيه ماك M3 وتيقول ليه: "مرحبا بآيرون مان معنا!"
من بعد شي أسابيع، كنا كالسين مجموعين تنشربو القهوة. ياسين بدا كيعاود لينا على التجارب السابقة ديالو مع المقابلات. عاود لينا كيفاش فواحد الشركة، سولوه أسئلة غريبة ما عندهاش علاقة بالديفلوبمو، وتلاقى مع ناس ما كيفرقوش بين الـFront-end والـBack-end.
حنا مقاتنعين باللي المقابلة ما خاصهاش تكون وسيلة لتعذيب الناس، ولكن فرصة لاكتشاف المواهب. الشركات خاصها تختار الناس اللي غادي يمثلوها فالمقابلات، وخاصهم يمثلوها بكل احترام ومهنية. الموارد البشرية عندها دور كبير فهاد العملية؛ خاصها تحيد داك العقلية القديمة وتحاول تخلق جو ديال الثقة والاحترام، وتفهم باللي الدور ديالها هو تسهل الأمور ماشي تعقدها، وتسول الأسئلة اللي فعلاً كتساعد على معرفة قدرات المترشح، ماشي باش تضغط عليه ولا تحبطه.
مؤخراً، وقعات لينا قصة مع ياسين وولات نكتة عندنا فالبيرو. ياسين كان عندو واحد الأمر شخصي وبغى يطلب مساعدتي فيه، ولكن بحكم التجارب السابقة اللي عندو مع الإدارة والتراتبية، عوض ما يجي عندي مباشرة، مشى عند السيدة المكلفة بالإدارة وطلب منها تحدد ليه موعد معايا.
السيدة ستغربات ولكن ما بغاتش تخسر ليه الخاطر، قالت ليه: "واخا". فديك اللحظة، كنت داخل للبيرو، وجات عندي وعاودات ليا داكشي اللي جرى. ستغربت حيث يومياً كندوز من حداه وكنهضرو ونضحكو مجموعين، هنا فهمت المثل اللي كيقول: "من شبَّ على شيء شاب عليه". عذرتو حيث التجارب السابقة ديالو خلّات داك الفجوة بين الموظفين والمدراء واسعة بزاف وصعيب على الواحد يتجاوزها بسهولة.
مشيت عندو وضحكنا على الموضوع مجموعين، وشرحت ليه باللي التعامل بيناتنا ما فيهش وسطاء، وأنا مستعد نسمع ليه في أي وقت. وحتى على Slack ولا الإيميل، يقدر يصيفط ليا فأي لحظة. ما كاينش عندنا مدير وموظف؛ حنا عائلة.
القناعة ديالي ديما هي أن الاحترام والتقدير هوما أساس بناء الثقة المتبادلة. ملي العضو الجديد كيحس باللي مرحب بيه وسط الشركة وكيتحترم ويتقدر، غادي يعطي أحسن ما عندو، وربما أكثر.
#الأربعين #المدير #Lmodir | ary_Arab | linkedin | 11,600 |
قصة الإستقالة لمعمري تخيلت أنها توصلني
هاد الإستقالة فاش قريتها تفكرت واحد الإستقالة وصلاتني فـ 2014، فجريدة اليوم 24، إستقالة فإيميل من سطر واحد، ما فيها لا مقدمة لا خاتمة، جملة وحدة: "كنفضل نعيش بطالي على أنني نبقى فهاد الخدمة."
قريتها كثر من 10 المرات، العقل ديالي غرق فبحر ديال الأسئلة. كيفاش؟ وعلاش؟ هاد الدري بدا معانا دابا أكثر من ستة أشهر، مازال فالبدايات ديالو، ولكن خدمتو نقية، كيسمع الملاحظات وكيطور راسو، كنت متفائل بيه، وبالخصوص أنه بدا كيتحرك فمجال وتخصص قليل فالسوق المغربي.
مشيت لعندو بلا تردد. لقيتو جالس فالبالكو، عينيه فالبيسي وعقلو مهواش هنا. كلست حداه وحطيت يدي على كتفو بلا ما نقول حتى كلمة. شوية بدا يهضر، صوتو كان مخنوق. بدا كيعاود لي كيفاش كيعيش صراع يومي مع المسؤول على الفريق ديالو، وكيفاش كان كيحس بالتهميش. كل كلمة كان كيقولها كانت كتجرح قلبي من الداخل. حسيت بالذنب حيت ما لاحظتش هاد المعاناة من قبل.
بدون تفكير، قلت ليه: "سمح ليا، ما كناش عارفين باللي كتعيش هاد الشي. رأيك مهم بالنسبة لينا كاملين، ونتا جزء من عائلتنا." ما جاوبني بتاحاجا، حدر راسو وسكت، ولكن حسيت بلي كان كيتسنى غير شي حد يسمعو ويفهمو.
الزميل ديالنا الآخر، كنت متبعو بشكل يومي بحكم أنه عندنا اجتماعات متكررة، وكنعرف مزيان طبعو الصعيب. ولكن اللي تيشفع ليه هو أن قلبو بيض وتيخدم بضمير. كلست معاه وسولتو على الزميل ديالنا. لقيت بلي ما فراسو حتى حاجة. تفاجأت من الرد ديالو، بدا تيشكر فيه وتيقول ليا: "هاداك من الناس الزوينين فالخدمة، وخاصنا نشوفو كيفاش نزيدو ليه فالصاليير باش نموتيفيوه أكثر."
فديك اللحظة، كانت وصلات وقت الغداء. عرضت عليهوم بجوج نتغداو مجموعين. تما، درنا جلسة كلها صراحة وتلقائية. سمعنا لبعضياتنا، كل واحد عبر على اللي فخاطرو، والدموع كانوا قريبين ينزلو من عينيهم.
حسيت بكيفاش أن الصراحة والإنصات كيدرّو العجب. المشاكل اللي كانت كبيرة ولاّت صغيرة، والحواجز اللي كانت بيناتهم بدات كتذوب.
هاد الموقف علمني درس كبير على أهمية بناء فريق متجانس، فريق اللي أعضاؤه كيحسو بالأمان والثقة. من داك النهار، قررت ندير عادة جديدة فالشركة: اجتماعات 1x1 مع كل عضو من الفريق. هاد الاجتماعات ماشي غير لتقييم الأداء، ولكن حتى للاستماع للمشاكل الشخصية والمهنية. كنكلس مع كل واحد بوحدو، نسمع ليه، نعرف شنو اللي كيقلقو ونعطيه الحرية باش يعبر بلا خوف.
اليوم وأنا كنكتب هاد القصة، تفكرت واحد الدراسة قريتها مؤخرا: "الشركات بدات كتدير فاييت ماشي حيت قليلة الخدمة، ولكن حيت متتلقاش ليخدم مزيان." هاد الشي وليت كنشوفو حاليا وفهمت أن الأزمة ماشي فالموارد المالية، ولكن فالموارد البشرية اللي ولات كتهرب.
ربما كان عندي بعد نظر من قبل، أنني نستثمر فكل عضو فالفريق ديالنا ونحاول نرد الجينيور سينيور. كنت ديما تنأمن باللي الشركات اللي غادي تبقى ناجحة هي اللي غادي تهتم بالموارد البشرية ديالها، وتطورهم وتبني ولاءهم ماشي غير بالفلوس، ولكن بالاهتمام الحقيقي وبتطوير الكفاءات. التركيز ديالي كان على Loyalty Programs وTalent Management، ونخلق بيئة عمل كتجذب وتحتفظ بالمواهب.
الفلسفة ديالنا فالخدمة هي الاهتمام بالفريق كأفراد، ماشي غير كأرقام فالشركة. الصاليير مهم، ولكن ماشي هو كلشي. الموظف خاصو يحس بالانتماء والتقدير، تعلمنا باللي القيادة الحقيقية كتكمن فبناء علاقات إنسانية قوية، وتطوير المواهب اللي عندنا، حيث هاد الشي هو اللي غادي يضمن الاستمرارية والنجاح فالمستقبل.
#الأربعين #المدير #Lmodir | ary_Arab | linkedin | 11,601 |
السطاجير اللي رجّعني للحجم الطبيعي ديالي وعلّمني كيفاش نتواضع
فـ Next Media، كانت دازت علينا تجربة عجيبة مع واحد السطاجير، تجربة بدّلات حياتي، وخلاّتني نراجع بزاف ديال الحوايج فالتفكير ديالي. الشركة ديالنا كانت كتكبر، الفريق ديالنا بحال عائلة وحدة، كل واحد كيكمل الآخر. كنت كنقول مع راسي: "صافي، وليت مدير مثالي، وما كاين حتى شي حد يقدر يزيدني شي حاجة. قطعت الواد ونشفو رجليا."
واحد النهار صاحبي مصطفى قال ليا: "واحد الولد، ظروفو العائلية قاسحة، شوف ليه عافاك سطاج يتعلّم فيه، وشوفو واش تقدرو تدخلوه معاكوم." فاش دوز الانتروتيان، الصراحة كان باين عليه ضعيف، وما غاديش ينفعنا فشي حاجة فديك اللحظة. الفريق ديالي قالو ليا: "راه غير غادي يعطلنا، وحنا غارقين فالخدمة." ولكن شي حاجة فشكل كانت كاتبان ليا فيه، عينيه فيهوم واحد الشغف اللي ما تقدرش تغفل عليه. قلت ليهم: "عافاكم، خليوه معانا، وأي واحد كان عندو شوية ديال الوقت، يكلس معاه ويعلّمو فسبيل الله."
بدا معانا السطاج، كان متواضع، تيحاول يقرب للفريق، تيبغي يتعلّم، وتيسول على كل حاجة. حتى إلا ما عطاوهش الوقت، كان ديما كيبقى ضاحك.
مع الوقت، الفريق كامل ولا كيعزّو، وكل واحد ولا باغي يعلّمو حاجة جديدة. السطاجير ديالنا ولا كيتطوّر بسرعة، وبان عليه أنه عندو قدرات كبيرة. فواحد الاجتماع مع كليان مهم، فوسط النقاش، السطاجير جبد أفكار وإقتراحات خلات الكليان معجبين بيه، وتصدمنا من المستوى اللي وصل ليه.
تما قرّرت نكلس معاه ونعرف قصتو. حكى ليا على الألم اللي عاشو، كيفاش فقد والديه وهو صغير، وكيفاش تحمّل المسؤولية على خوتو الصغار. قسوحية الحياة طورات شخصيتو، وعلّماتو يكون قوي ولكن لين، وتيتعاطف مع الناس ومتيحكمش عليهوم بسرعة.
هاد السطاجير ولا واحد من أهم العناصر فالشركة، ولا عندو فريق وتيخدم على مشاريع كبيرة، وأي تحدي أو مشكل كيواجهو كيحلو بأفكار إبداعية. حتى جا نهار وجاتو فرصة من شركة عالمية فكندا، بصالير كبير وإمتيازات ما تصورش. جا عندي وقال ليا: "بغيت ناخد رأيك، شنو ندير؟" فرحت ليه من كل قلبي وقلت ليه: "مستحيل نوقف قدام المستقبل ديالك، هاد الفرصة متضيعهاش، راك تستاهل كل خير."
تفكّرت أول نهار جا عندنا، وكيفاش الفريق ما كانش باغي يقبلو. حسيت بالفخر أنني تبعت الحدس ديالي، وأننا قدرنا نكونو جزء من النجاح ديالو.
فديك اللحظة، فهمت بزاف ديال الحوايج على راسي. أنا اللي كنت كنظن راسي ناجح، كنحكم على الناس بسرعة، وكنظن باللي الرأي ديالي هو الصحيح. ولكن هاد الشاب علّمني التواضع، وورّاني باللي التجارب الصعيبة كتخلّي الإنسان يشوف العالم بعين أخرى.
هاد الشي علاش بغيت نلخص ليكم الدرس اللي تعلمتو من السطاجير:
إلا كنت مفشّش وخبرتك محدودة، قلبك غادي يكون قاسح، وغادي تحكم على الناس بسرعة. غادي يبان ليك باللي العالم كيدور عليك، ورأيك هو اللي صحيح.
ولكن إلا دزتي من تجارب صعيبة، الألم غادي يصقل شخصيتك، غادي يولّي قلبك لين، وغادي تعرف كيفاش تتعاطف مع الناس. غادي تولّي تفهم باللي كل واحد عندو قصة خاصة بيه.
ماشي عيب تبدا من الصفر، العيب هو أنك تكون مغرور ومتعلّمش. السطاج فرصة باش تتعلّم، ولكن خاصك تكون متواضع، وتبادر، وتقرب من الفريق. متسناش الناس يجيو عندك، نتا سير عندهوم، وحاول تكسب ثقتهم ومحبتهم.
والشركات خاصها تأمن بالشباب اللي ما عندهمش تجربة. راه ماشي معقول تطلب إكسبيريونس من واحد باغي يدير سطاج. خاصك تكون مستعد تعطيه الفرصة، وتأمن بيه. إلا شفتي فيه الرغبة والحماس، عاونوه باش يكبر ويولي جزء من الفريق.
#الأربعين #المدير #Lmodir | ary_Arab | linkedin | 11,602 |
الراجل يموت على ولادو ولا على بلادو
بمناسبة ذكرى المسيرة الخضراء اللي كنحتفلوا بها اليوم، بغيت نشارك معاكم قصة عمي عبد القادر، اللي حكى لي عليها الوالد الله يحفظو. عمي عبد القادر كان راجل استثنائي بكل المقاييس، ماشي غير حيت شارك فالمسيرة الخضراء، ولكن لأنه شارك فيها وهو كفيف!
عمي عبد القادر ما كانش كيشوف بعينيه، ولكن كان عنده نور فالقلب كينور ليه الطريق. كان دايماً كيقول: "العمى ماشي فالعينين، العمى الحقيقي هو عمى القلب. والحمد لله، قلبي عامر بالنور وحب الوطن!"
نهار سمع نداء الملك الحسن الثاني للمغاربة باش يشاركوا فالمسيرة الخضراء، ما ترددش ولو لحظة. قال لولادو وهو تيعلمهم: "واش غادي نخلي الظلام يمنعني من أني نشوف نور بلادي؟ لا! غادي نمشي ونشارك، ونوري العالم أن المغرب هو العين اللي كنشوفو بيها".
تجمعوا الناس فبني ملال، جاو من كل القرى المجاورة، كبار وصغار، رجال وعيالات. وصل عددهم لعشرة آلاف شخص، من بينهم ألف امرأة. عمي عبد القادر ركب فالكار مع جيرانو، وكان كيضحك ويضحّك الناس. مرة قال ليهم: "شوفوا هاد الصحراء اللي غاديين ليها، أنا غادي نشوفها قبل منكم!" وكلشي ضحك، حيت عارفين المزاح لفيه.
فطريقهم من بني ملال حتى لصحراء، كان عمي عبد القادر كيخلق جو ديال الفرحة فالكار. كيغني الأناشيد الوطنية بصوت كلو الحماس، ويعاود النكت، وكيعلم الشباب معنى الوطنية الحقيقية. مرة سولو واحد الشاب: "عمي، واش ما خايفش؟" جاوبو بابتسامة: "الخوف؟ شوف ا ولدي، الخوف كيجي من العينين اللي كيشوفو الخطر. أما القلب اللي عامر بحب الوطن، ما كيعرفش الخوف!"
وصلوا للصحراء، وسط 350 ألف مغربي ومغربية. الجو كان سخون والرملة شاعلة فيها العافية، ولكن العزيمة كانت أقوى. عمي عبد القادر كان كيمشي بثبات، هاز المصحف الكريم والراية المغربية. كيمشي فوق رمال الصحراء، والناس كيشوفو فيه وكيتعجبو من شجاعته. فكل مرة تيطيح، كيوقف ويضحك ويقول: "هاد الرملة بغات تسلم عليا! حتى هي فرحانة برجوعنا ليها!"
فالليل، كانوا كيتجمعو حدا العافية، وعمي عبد القادر كيبدا يعاود النكت والقصص، والجو كان عامر بالمحبة والتعاون. الناس كانوا كيحاولوا يعاونوه، وهو كان كيقول: "أنا ماشي بوحدي، الحمد لله عندي عائلة كبيرة هنا. المغرب كامل عائلتي!"
كل عام، كنحتفلوا بذكرى المسيرة الخضراء، وكنتفكروا أبطال بحال عمي عبد القادر اللي علمونا أن حب الوطن ما كيحتاجش لا بصر ولا سمع، كيحتاج غير قلب نقي وإرادة قوية. كان كيقول دايماً: "المغرب ماشي غير تراب وحدود، المغرب حب كيسكن فالقلوب. وإلى كان القلب عامر بهاد الحب، راه ما محتاجش عينين باش يشوف الطريق. وغداً إلا سولو ولادكم على المسيرة الخضراء، قولو ليهم: شاركو فيها ناس ما كيشوفوش بعينيهم، ولكن شافوا المغرب بقلوبهم!"
قصة عمي عبد القادر ماشي غير قصة رجل كفيف شارك فالمسيرة، هادي قصة كتعلمنا أن المغرب كيسكن فينا كاملين، وكل واحد فينا عندو القدرة باش يخدم وطنو كيفما كانت ظروفو. والأهم، علمنا أن الفرحة والضحك هما أحسن سلاح ضد الصعوبات.
الله يرحم عمي عبد القادر وجميع شهداء المسيرة الخضراء اللي ضحّاو باش نبقاو مستقلين فبلادنا. خاصنا نفتاخرو بهاد القصص ونحكيوها لولادنا، باش يعرفو أن تاريخ المغرب عامر بالأبطال اللي يمكن ما شفناهمش ومسمعناش عليهوم، ولكن بصمتهم باقية فكل شبر من تراب هاد الوطن العزيز.
في الأخير، أهم حاجة تعلمتها من عمي عبد القادر أن الراجل يموت على ولادو ولا على بلادو. وحب المغرب كيجري فدمنا، وما كاينش شي عائق يقدر يوقفنا.
#الأربعين #المدير #Lmodir | ary_Arab | linkedin | 11,603 |
غلاء الأسعار.. والدرس لتعلمتو من سي حسن
مؤخرا قريت واحد التقرير دارو مجلس المنافسة تيهضر فيه على أسباب ارتفاع الأسعار فبلادنا، هاد التقرير فكرني فواحد القصة كانت وقعات ليا فبني ملال مع حسن واحد من أصدقاء الطفولة لولا إمام مسجد وكان من محاسن الصدف أني تلاقيتو وكلست أنا وياه تنتفكرو أيام الطفولة وعلى نهار لمعمر قدر ينساه، نهار فلقتو بحجرة فراسو ونا تنيش على واحد "طيرا بگر" كانت فالواد.
بينما حنا كالسين فواحد القهوة تنهضرو على أمور الدنيا والدين، حتى وقف علينا واحد السيد جارنا، بلا مقدمات بدا يشكي من غلاء الأسعار، ماطيشة ولات غلا من البنان، والبطاطا طلعات للسما، والزيت البلدية ولات بحال الذهب، والفاكتورات ديال الماء والضوء اللي كيتزادو كل شهر، حتى اللحم، قال، ولى كيشوفو غير فالعيد. وزاد فوق هاد الشي كلو، بدا كيشكي من الركود لتتعيشو بني ملال وكيفاش الناس ما بقاوش كيشريو بحال قبل.
حاول السي حسن يلطف الجو: "كلس نشربو شي كاس داتاي بعدا..." قاطعو السيد: "حتى اتاي ولى غالي! كان البراد بخمسة دراهم، دابا ب 13 درهم!" وخرج مزروب كيف دخل، خلا موراه جو ثقيل ديال الكآبة.
فداك الوقت، جا السرباي ديال القهوة، جاب جوج كيسان ديال الما البارد. تبسم وگال: "هادو باش تغسلو الشكاوي اللي سمعتو." ضحكنا كاملين، ولكن الإمام حسن بقا ساهي.
"سبحان الله، تنشكيو ونشكيو حتى ولات الشكوى عادة. ولينا تنشوفو غير الضلام ونسينا النعم لعايشين فيها." كمل سي حسن : "صاحبنا عندو حانوت فأحسن بلاصة، صحتو الحمد لله مزيانة، ولادو مرضيين، ونعم الله كثيرة عليه.. ولكن عينو غير على اللي السلبيات، أشنو خلا للدراوش."
السرباي ديال القهوة، اللي كان كيتصنت لينا من بعيد، زاد حكمة من عندو وقال: "شحال من واحد كيتمنى يكون عندو محل بحال داك السيد، وتيتمنى كون كان فبلاصتو وهو كيشوف غير الخسارة!"
زاد الإمام بصوت هادي: "'وَفِي السَّمَاءِ رِزْقُكُمْ وَمَا تُوعَدُونَ'. كلنا عندنا الهموم، ولكن كيفاش تنتعاملو معاها هو المهم. واش نخليوها تاكلنا، ولا نحولو عينينا والتركيز ديالنا على النعم اللي عطانا الله؟"
القدر ديالنا موكول بالمنطق. إلا بقينا غير تنتشكاو، غادي نبقاو فهاد الدوامة. ولكن إلا شكرنا الله على النعم اللي عندنا، وغرسنا الأفكار الإيجابية، غادي نشوفو التغيير فحياتنا، يعني كلامنا كيأثر على حياتنا. ولا جربنا نبدلو كلامنا، غادي نشوفو التغيير."
قاطعتو : "ربما داك السيد ما واعيش بهاد الأمر. هو كيشوف غير الجانب المظلم." جاوبني: "وهذا خطأ كيوقع فيه بزاف ديال الناس. كيتجاهلو النعم اللي عندهم وكيشوفو غير الصعوبات. ولكن إلا بدّلنا نظرتنا، غادي نحسو بالرضا والسعادة."
وشاف فيا وقال "عارف اخاي محمد بلي الشكوى ما غاديش تحل المشكل، بالعكس، غادي تجبد غير الشكوى أكثر. كما قال الله سباحنه وتعالى: "فَوَرَبِّ السَّمَاءِ وَالْأَرْضِ إِنَّهُ لَحَقٌّ مِثْلَ مَا أَنَّكُمْ تَنْطِقُونَ"، يعني كلامك هو اللي كيبني حياتك."
وزاد: "حتى سيدنا يعقوب عليه السلام قال: 'إِنَّمَا أَشْكُو بَثِّي وَحُزْنِي إِلَى اللَّهِ'، يعني الشكوى لله، ماشي للناس. لأن الله هو اللي تيسمع وتيستاجب."
سبحان الله الحياة تتعطينا دروس ملهمة فاوقات غير متوقعة، السعادة ما كتجيش من برا، كتجي من الداخل ديالنا، من كيفاش كنشوفو الأمور.
#الأربعين #المدير #Lmodir | ary_Arab | linkedin | 11,604 |
با علال.. تحكم ب 5 سنين وحكمتو بقات معايا ديما
شي حوايج وقعو هاد السيمانة، خلاوني نتفكر واحد القصة اللي ما قدرتش ننساها. قصة عاودها ليا سي علال هادي سبع سنين، فواحد الليلة باردة فشهر نونبر.
السي علال ماشي شي كارديان عادي. راجل شيباني فسبعينات، كان كيعس على الطوموبيلات فالشارع اللي كان فيه البيرو ديالي فحسان. ولفناه وولفنا، كيف واحد الساعة قديمة كتعطيك الوقت بلا متسولها. كل ليلة فاش كنت كنخرج معطل، كنلقاه گالس حدا طوموبيلتي على كرسي صغير ديال الخشب، كيعمر براد أتاي على مجمر ديال الفاخر. براد صحراوي أصيل، كان كيگول عليه مستحيل تلقى بحالو وخا تدور المغرب كولو.
فديك الليلة، الجو كان بارد والشارع خاوي، غير طونوبيلتي بوحدها لبقات وحداها سي علال. فالعادة، كنلقاه كيضحك ويهضر على كولشي وعلى والو، ولكن هاد المرة كان مختلف. عينيه كانو تيشفو فالشارع وعقلو مكاينش، كيشوف شي حاجة غير هو بوحدو لكيشوفها.
"السي علال، سبحان الله." گلتها بلا تفكير، حيت شفت عليه الهم. شاف فيا بنظرة ثقيلة، بلا ميجاوب. فكرت نمشي ونخليه مع راسو، ولكن قلبي ما طاوعنيش. مديت ليه شي بركة، شدها وگال بصوت خافت: "ولدي محمد، الدنيا كتعلمنا بزاف. المشكل ماشي فالدروس، المشكل فاللي ما كيتعلمش منهم."
بدا كيحكي قصة من التسعينات، ملي كان خدام كحارس أمن فواحد الشركة صغيرة فالعيون. قصة على واحد سميتو سعيد، صاحبو لكان كيثيق فيه بحال خوه. "كنت باقي نية، كنظن الخير فكولشي..." گالها وهو كيهز راسو. "ولكن النية ماشي ديما كتربحك..."
عاود ليا كيفاش كان سعيد كيغش فالخدمة، كيغيب بلا سباب، كيدير المشاكل. وكيفاش هو كان كيسكت وكيلگا ليه لعذر. "كنت خايف نكون قاسح معاه، نظلمو..."
"واش ما حاولتيش تگولها لشي مسؤول؟" سولتو.
ضحك ضحكة مريرة: "هنا فين درت الغلطة الكبيرة... "تفاصيل كثيرة عاودها ليا ولكن احتراما ليه مغاديش نهضر عليها"، منين وقعات المشكلة فالخدمة وكان غايب، سكت. ما گلتش الحقيقة للمدير. عارف شنو دار هو؟ مشى للمدير وگال ليه بلي أنا لغيبت، وبلي هاديك الشيفت ديالي..."
"وقفت قدام القاضي، حكم عليا بخمس سنين..." صوتو تقطع. "خسرت كولشي. الخدمة، العائلة، الكرامة... واليوم سمعت بلي مات." سكت شوية. "الله يرحمو ويسامحو."
هز راسو وشاف فيا بعينين فيهوم عبرة: "ولدي محمد، تعلم من غلطتي. السكوت على الظلم والغش راه مشاركة فيهوم. الخوف من مواجهة الناس غادي يضيع ليك حقك وكرامتك. الصراحة صعيبة، ولكن السكوت أصعب."
فالطريق للدار، كلام السي علال كان كيدور فراسي. عطاني درس ما غنساهش: خاص الواحد يكون صريح مع راسو ومع الناس، ويواجه المشاكل قبل ما تكبر.
دابا، كل مرة كنتحط فشي موقف صعيب، كنتفكر البراد الصحراوي القديم ديال السي علال، والحكمة ديالو فديك الليلة. كنتفكر بلي العمر قصير بزاف باش نضيعوه فالتبريرات، وبلي الشجاعة فمواجهة الحقيقة هي أول خطوة للنجاح.
#الأربعين #المدير #Lmodir | ary_Arab | linkedin | 11,605 |
الحقيقة ! ما نأخذه معنا هو ما قدمناه للآخرين، وما أثرنا به في حياتهم. | arb_Arab | linkedin | 11,606 |
الحمار لا يشارك في سباق الخيل وإنما يضحك على الحصان الخاسر
هاد المثل كيلخص الوضعية ديال بزاف ديال الناس دايرين بينا، كينتقدو كل خطوة كنقومو بها حيت مقادرينش يديرو بحالنا! 🎯
دابا ونتا تتقرا هاد البوسط تقدر تفكر بزاف ديال الناس كتعرفهم، صحيح؟ هادوك لفيهوم غير اللسان وكثرة الانتقاد الخاوي، ولكن ملي كتقول ليهم "يالله، ورينا شنو قادرين تديرو"، كيدخلو وكيخرجو فالهضرة ويقولو ليك "لا لا، أنا غير تنصحك..." 🙄
ولكن خليني نقول ليك شي حاجة مهمة: النقد بحال الماكلة، كاين لي كتشبعك وكاين لي كتسممك! 🍽️
النقد البناء كيجي معاه الحل: "شوف، هادي ممكن تحسنها هكا..." ✨ أما النقد الهدام، كيجي معاه غير التحطيم: "معرفتيش تخدمها! مغاديش تنجح...إلى آخره." 😒
هاد الناس واقفين برا التيران، ماعندهوم لا القوة لا الشجاعة باش يدخلو للسباق، ولكن متيكستوش من الهضرة والضحك على لي غامر وجاهد وخسر! شحال من واحد تتعرف من هاد الناس؟
ونزيدك، كاينين هادوك لي كيفهمو فكلشي، من السياسة للكوزينة، كيعرفو كل حاجة وكل موضوع! ولكن ملي كتقول ليهم "ورينا خدمتك، هضر لينا على داكشي لدرتي"، كيبداو يختارعو الأعذار: "ما عنديش الوقت"، "ما عنديش الإمكانيات"... 🤷♂️
نصيحة من خوك:
1. ما تخليش هاد الناس يأثرو عليك! 💪
2. بلوكي الناس السلبيين وركز على خدمتك 🦟
3. خدم على الأهداف ديالك وخلي كثرة البلا بلا تجي من برا 📅
4. تفكر: راه حتى الأنبياء والرسل نتاقدوهوم، وخير البرية كان الإنتقاد ليه من كل جهة!
فاش تتكون خدام وكتجري مور الهدف ديالك، أكيد غادي تلقى شي "فيلسوف" كيحسدك والهدف ديالو يحطمك، ولكن تفكر ديما بلي لحاسدك ومكثر عليك الإنتقاد الخاوي راه موصلش للمستوى ديالك، وتيتمنى يكون بلاصتك ولكن معندو لا الجهد لا القوة داكشي علاش راس مالو غير البلا بلا.
وديما تفكر هاد العلامات لغادي تخليك تعرف بللي راك فالطريق الصحيح:
- كثرة المنتقدين = راك فالطريق الصحيحة 📈
- زيادة الحسد = راك بديتي تطلع للفوق 🚀
- كثرة البلا بلا والإنتقاد = راك قربتي توصل 🎯
وأهم نصيحة: راه لمدارش يدو فالعصيدة ديما تتلقاه تيكول عليها باردة، وخا تعيا تشرح لبحال هاد الناس مستحيل يفهمو حيت الهدف ديالهوم هو يطيحوك ماشي يعاونوك.
خويا سير فطريقك وخدم على الهدف ديالك بحال لي ما كاين حتى واحد تيبرزطك 🌟، وسد ودنيك على كثرة البلا بلا بحال لي كتسد الباب على الريح 🌪️، وتفكرديما بلي لي كيحاول وكيفشل أفضل بألف مرة من لي ما كيدير والو وكيبقى غير يهدر 🔥
وإلى سولوك غدا: "كيفاش وصلتي لهنا؟" قول ليهم بكل فخر: "كنت مشغول بالخدمة فالوقت لي كنتو فيه مشغولين بالهضرة!" 🔥 وخليهم يشوفو النجاح ديالك بعينيهم، ويعرفو بللي كثرة البلا بلا والإنتقاد الخاوي ديالهم ما دار حتى نتيجة! 😉
خلي لفراس مالو غير البلا بلا ينتاقد ويقوي الهضرة... ونتا أجي معايا نركز على السباق ديالنا! خدم اخويا بنيتك وخلي التاريخ يحكم... راه دوك الناس ما عندها حتى بلاصة فكتب التاريخ! 📚✨
وتفكر ديما: الشمس ما كتغطاش بالغربال، والنجاح ديالك غادي يكون أكبر من أي إنتقاد خاوي، ونتا بحال القافلة محدك غادي للقدام إلا والمنتقدين تيزدو يغوتو أكثر.
#الأربعين #المدير #Lmodir | ary_Arab | linkedin | 11,607 |
غزة… واش البكاء فالسوشيال ميديا هو الحل؟
كبرت وتربيت بحال جميع المغاربة على أن القضية الفلسطينية هي قضيتنا، كيف ما هي قضية الصحراء المغربية. شاركت فالتظاهرات والمسيرات، ونا تنغوت "فلسطين حرة". ولكن بعد سنوات ديال البكاء والتنديد، الوضع باقي هو هو، وبلعكس زاد تكفس أكثر وأكثر
السؤال هو: واش البكاء فالسوشيال ميديا هو الحل؟ أنا ماشي من هواة البكاء وكثرة الكلام. كنفضل العمل المباشر وتوفير الحلول الممكنة. قدمت اللي قدرت عليه لإخوتنا، وما زل كنخدم باش نساعد بإمكانياتي البسيطة. ولكن العين بصيرة واليد قصيرة. وأهم حاجة، كنرفع يديا لله عز وجل فكل صلاة، وندعي بإخلاص باش يفرّج عليهم ويقدّرنا نعاونوهم.
ولكن الواقع هو أن القوة الحقيقية فهاد العصر هي قوة المعرفة والتكنولوجيا. الكيان الصهيوني قدر يفرض راسو فالعالم بفضل التكنولوجيا والشركات العملاقة اللي كاتساندو مادياً ومخابراتياً. سنوات طويلة وهوما كيخدمو بجدية، كيبنيو شركات وكيطوّرو مشاريع تكنولوجية حتى ولاو كيصدروها لأكبر الشركات العالمية بحال جوجل، مايكروسوفت. هاد الشركات ولات كتفتح مختبرات فإسرائيل حيت لقات الكفاءات والدعم اللامحدود.
فوقت الهجوم على غزة، تقطعات وسائل الاتصال، وشفنا كيفاش ناشدنا إيلون ماسك باش يطلق ستارلينك فغزة، وكيفاش رفض وفضّل يطلقها غير لمنظمات محدودة بعد موافقة إسرائيل. هاد الشي كيبيّن لينا القوة ديال التكنولوجيا وكيفاش كتقدر تتحكم فالمصير ديال الشعوب.
فاش كنشوف الوضع كنفكر بلي المستقبل ماشي فالنفط ولا فالفوسفاط، المستقبل فالعقول ديال ولادنا. القوة الحقيقية هي الاستثمار فالتعليم والتكنولوجيا. شوفو معايا: العالم تغير بزاف فهاد العقود الأخيرة. الشركات التكنولوجية ولات أقوى من بزاف ديال الدول. الذكاء الاصطناعي، البلوكشين، الروبوتات... هادي ماشي غير كلمات، هادي أدوات كتغير العالم.
عندنا شباب موهوب فالمغرب، كيخدم فمجال البرمجة والتكنولوجيا. كاينين مشاريع ناجحة بدات كتبرز، وشركات عربية وإسلامية بدات كتنافس عالمياً. هاد الشي كيبيّن أننا قادرين نخلقو تغيير حقيقي، ولكن خاصنا نضاعفو الجهود ونشجعو الابتكار والإبداع.
واش كتعرفو بلي الدول اللي كتستثمر فالبحث العلمي والتطوير كتخصص على الأقل 2% من الناتج المحلي الإجمالي ديالها، واش كتعرف إسرائيل شحال تتستثمر؟ فعام 2023 وصلات النسبة لـ 6.3%
حنا كدول عربية وإسلامية، النسبة عندنا أقل من 0.5%. فالمغرب 0.7% هي النسبة المتوقعة فميزانية 2025، شفتو فين كاين المشكل؟ خاصنا نغيرو الأولويات ديالنا ونركزو على التعليم والبحث العلمي.
التضامن الحقيقي ماشي غير ستوريات فالسوشيال ميديا، ولكن بالخدمة. خاصنا نخلقو فرص تشغيل، نستثمرو فراسنا وفخوتنا ففلسطين وندعموهم مادياً ومعنوياً.
خوتي خاصنا نفيقو. الوقت ديال البكاء والشكوى سالى. دابا وقت الخدمة، وقت البناء، وقت الابتكار. كل واحد فينا عندو دور:
-اللي عندو فلوس: يستثمر فالمشاريع التكنولوجية.
- اللي عندو علم: يعلم ويدرب الشباب.
- اللي عندو خبرة: يوجه ويرشد المبتدئين.
- اللي عندو موهبة: يطور ويبتكر حلول جديدة.
ماشي ضروري نكونو كلنا مبرمجين ولا مهندسين. المهم نكونو واعيين بأهمية التكنولوجيا ونشجعو ولادنا يمشيو فهاد الطريق. المهم نخلقو بيئة محفزة للابتكار والإبداع.
ما كاين حتى شي حاجة مستحيلة. شوفو اليابان كيفاش ناضت من رماد الحرب العالمية. شوفو كوريا الجنوبية كيفاش تحولات من دولة فقيرة لقوة تكنولوجية. حتى حنا نقدرو نديرو نفس الشي، غير خاصنا نآمنو براسنا ونخدمو بالنية وصدق.
#الأربعين #المدير #Lmodir | ary_Arab | linkedin | 11,608 |
بغيتي تعرف السر الحقيقي ديال السعادة ؟
ديما كنسمعو الناس كيهدرو على السعادة وكيفاش نوصلو ليها. كل واحد عندو وجهة نظر: شي كيقول فالفلوس، شي فالصحة، شي فالزواج والدراري. ولكن من بعد ما جربت وشفت بعيني، لقيت أن السر فحاجة بسيطة وقليل لتيفكرو فيها: القناعة والرضا.
المهاتما غاندي قالها بواحد الطريقة زوينة: "ثمة أشياء في العالم تكفي لحاجة الإنسان، ولكنها لا تكفي لجشعه." هاد الكلام هزني من الداخل. تصور معايا: واحد الراجل عندو غير 3000 درهم فالشهر، ولكن مرتاح وفرحان، وواحد آخر عندو 300 مليون وكل ليلة كيتقلب فالفراش، كيفكر كيفاش يزيد يجمع. شكون فيهم السعيد؟
نعطيك قصة واقعية: قدام الدار ديال الواليد كاين واحد مول الحانوت، الحاج رشيد. من نهار سكنا فالقرية هادي شي 30 عام وهو فنفس البلاصة. كل نهار كتلقاه ضاحك، كيسلم على الناس، كيسول على الصغير والكبير. واحد مرة سولتو: "كيفاش ديما فرحان هاكا آ الحاج؟" جاوبني بواحد الابتسامة: "ولدي، أنا كنشوف غير اللي عندي، ماشي اللي عند الناس. عندي صحتي، ولادي، والناس كيبغيوني. شنو بغيت أكثر؟"
واحد السيد تنعرفو موظف كبير فواحد الشركة، عندو طوموبيل فاخرة وفيلا تبرك الله، وفين متلقيتو ديما تنلقاه مقلق. كيشكي من كولشي: الخدمة، الطريق, الجيران... حتى العائلة ديالو ما سلماتش منو. كل شهر كيشري شي حاجة جديدة، ولكن ما عمرو حس بالراحة.
سيدنا علي بن أبي طالب رضي الله عنه قالها بواحد الحكمة عظيمة: "لا تنظر إلى من هو فوقك فتزدري نعمة الله عليك." فهاد الزمن ديال الإنستغرام وفيسبوك، ولينا كنشوفو غير التصاور الواعرة: شي كيتصور فباريس، شي شرى دار جديدة، شي كيوري المطعم الفاخر فين تعشى... والأغلبية فينا غير كنتنهدو ونتمناو نكونو بحالهم.
ولكن السر ماشي فهادشي كامل. السعادة فاللحظات الصغيرة: فكاس أتاي الصباح مع الوالدة، فضحكة بنتك الصغيرة وهي كتجري فالدار، فالقعدة مع صحابك القدام فالقهوة ديال الحي، فالعشيوية ديال رمضان مع العائلة... هادو هوما الكنوز الحقيقية.
واحد المرة شفت واحد الفيديو ديال واحد المرأة كبيرة فالمغرب العميق، ساكن فواحد الدار صغيرة ديال الطوب. سولوها واش نتي فرحانة فحياتك؟، جاوباتهوم بواحد الكلام ما عمري ننساه: "الحمد لله، عندي سقف ناعسا تحتو، عندي ماكلة ناكلها، وولادي بخير. واش كاين شي فرحة كثر من هادي؟"
خاصنا نتعلمو منها. نحمدو الله على كولشي، ونبعدو على المقارنات اللي كتجيب غير الهم. نتمتعو باللحظات البسيطة، ونقدرو النعم اللي عندنا. ما عمرنا غادي نكونو كاملين، لحقاش الكمال لله وحده، ولكن نختارو نشوفو الجانب المزيان فأي حاجة قدامنا.
فالختام نقول ليكم: خليو الفرحة تجي من قلوبكم، ماشي من جيوبكم. عيشو نهاركم بالإبتسامة والامتنان. الرضا والقناعة هوما السر، ومنين غادي نفهموهوم، غتفهمو أن الحياة ماشي فاللي كتشوفوه فالتلفون، ولكن فاللي كتحسو به فالقلب. ونتفكرو ديما باللي السعادة ماشي فكثرة الحوايج، ولكن فالقناعة والرضا بداكشي اللي رزقنا بيه الله.
#الأربعين #المدير #Lmodir | ary_Arab | linkedin | 11,609 |
واش ندمان على الماضي وعلى الوقت لضيعتي؟
واش عمرك فكرتي بلي الوقت اللي كتحسبو ضاع منك فالتجارب الفاشلة، ممكن يكون هو اللي غيخليك تنجح فريادة الأعمال؟ أنا كنآمن وبشكل مطلق أنه ما كاينش حاجة سميتها "وقت ضائع". كل تجربة، حتى إلا فشلتي فيها، كتكون درس كيأهلك للمستقبل.
تفكر الحديث الشريف: "ما من نبي إلا ورعى الغنم". بمقاييس العصر الحالي، رعي سيدنا موسى عليه السلام للغنم لمدة عشر سنين يمكن يبانو للناس تضييع للوقت. ولكن هاد السنوات كانت تدريب على الصبر والتحمل، وهي المهارات اللي كيحتاجها أي رائد أعمال باش يواجه التحديات.
وكان وجود سيدنا يوسف عليه السلام فالسجن، والسبع سنوات الإضافية اللي قضاها بعدما ظن أنه قريب يخرج، تدريب على الصبر والثقة فالله. هاد الفترات الصعبة أهلاتو باش يكون قائد حكيم وينقذ مصر من المجاعة. نفس الشيء كيوقع فريادة الأعمال، حيث الفشل والتجارب الصعبة كتصقل الشخصية وكتعلمك الصمود.
كنشوفو بزاف ديال الناس كيبكيو على مشاريع فشلات أو فرص ضاعت، وكيعتابروها سنوات ضائعة. ولكن شنو لو كانت هاد التجارب هي اللي غتأهلك باش تكون رائد أعمال ناجح؟ إلا بقيتي كاتبكي على الفشل ونسيت تتعلم منو، راه أنت اللي كتضيع الوقت بيديك.
مرة، واحد الصديق قال ليا: "ندمت على مشروع كبير داز وفشل، كون نجح كون ستافدما منو". جاوبتو: "شكون ضمن ليك بلي كنتي غتستافد أكثر من داكشي لستفدت؟ هاد الفشل زادك خبرة وقدرة على التعامل مع الصعوبات، وهذا هو اللي غيميزك فالمشاريع الجاية!"
فكر فقصص رواد الأعمال الكبار. توماس إديسون جرب آلاف المرات قبل ما يخترع المصباح الكهربائي، وكل مرة كان كيتعلم حاجة جديدة. قال: "ما فشلتش، غير لقيت 10,000 طريقة ما كتخدمش". هاد الإصرار هو اللي صنع النجاح.
حتى ستيف جوبز طردوه من الشركة اللي أسسها، آبل، ولكن رجع بقوة وبنى إمبراطورية تقنية. الوقت اللي دوز بعيد عن آبل ما كانش ضائع، ولكن كان فرصة باش يتعلم ويطور من راسو.
الحياة كتعلّمنا أن ما كاينش وقت ضائع فريادة الأعمال. كل فشل هو خطوة نحو النجاح، وكل تجربة كتزيدك قوة وعزيمة. ما تخليش الفشل يحبطك، ولكن خليه يكون درس يدفعك للأمام.
حرر راسك من الافكار السلبية، وتعلم من التجارب السابقة. النجاح فريادة الأعمال كيتبنى بالصبر، التعلم المستمر، وعدم الخوف من الفشل. المستقبل كيتسناك، وما كاينش وقت أفضل من دابا باش تبدأ من جديد!
#الأربعين #المدير #Lmodir | ary_Arab | linkedin | 11,610 |
الأربعين: هنا كتبدا اللعبة الكبيرة!
واش سمعتو على الدراسة اللي دارتها جامعة MIT للقاو فيها أن متوسط عمر أنجح رجال الأعمال هو 45 عام! ماشي 20 ولا 30 كيف ما كنا كنظنو. هاد الاكتشاف كيهز الصورة النمطية ديال الشاب العبقري اللي كيخترع شي حاجة فالكراج ديال والديه.
ملي كنشوفو قصص النجاح الحقيقية، كنلقاو بزاف ديال رجال الأعمال بداو كيحققو النجاح الكبير من بعد الأربعين. هادشي كيورينا شحال هاد المرحلة العمرية مهمة فحياتنا.
خودو مثلا جاك ما، مؤسس علي بابا. فالبداية، تعرض للرفض بزاف ديال المرات. حتى ماكدونالدز ما بغاوش يخدموه! ولكن ما يأسش. بقى غادي فطريقو، كيتعلم وكيطور من راسو. فعمر 35 سنة، أسس علي بابا، ولكن النجاح الحقيقي جا من بعد الأربعين، فين ولات الشركة ديالو واحدة من أكبر الشركات فالعالم.
وشكون ما سمعش بقصة كولونيل ساندرز، مؤسس KFC؟ هادي قصة كتبين لينا بالملموس أن العمر ما عندو حتى معنى إلا كان عندك الإرادة. تخيلو، فسن 65 عام، من بعد ما خدم فبزاف ديال الخدمات وفشل فبزاف ديال المشاريع، لقى راسو متقاعد وما عندو غير وصفة ديال الدجاج المقلي. واش استسلم؟ لا! قرر يركب الطوموبيل ديالو ويدور أمريكا كاملة باش يعرض الوصفة ديالو على المطاعم. تصورو، أكثر من 1000 رفض شاف، ولكن بالصبر والعزيمة، قدر يبني واحدة من أشهر سلاسل المطاعم فالعالم.
وسام والتون، مؤسس وول مارت؟ بدا النجاح الكبير ديالو فسن 44. التجارب اللي عاشها قبل، عطاتو الخبرة باش يبني إمبراطورية فمجال البيع بالتجزئة. ودابا وول مارت من أكبر الشركات فالعالم، كتخدم ملايين الناس.
أما راي كروك، فكان عندو 52 عام ملي شاف مطعم صغير سميتو ماكدونالدز. شاف فيه فرصة ما تتعوضش، شرى الحقوق ديالو، وبدا التوسع. ودابا ماكدونالدز ولات رمز عالمي.
ملي كنفكرو فهاد القصص، كيجينا فبالنا كلام الله تعالى فالقرآن الكريم: "حَتَّىٰ إِذَا بَلَغَ أَشُدَّهُ وَبَلَغَ أَرْبَعِينَ سَنَةً قَالَ رَبِّ أَوْزِعْنِي أَنْ أَشْكُرَ نِعْمَتَكَ الَّتِي أَنْعَمْتَ عَلَيَّ وَعَلَىٰ وَالِدَيَّ وَأَنْ أَعْمَلَ صَالِحًا تَرْضَاهُ وَأَصْلِحْ لِي فِي ذُرِّيَّتِي ۖ إِنِّي تُبْتُ إِلَيْكَ وَإِنِّي مِنَ الْمُسْلِمِينَ". شوفو كيفاش الله كيعطي أهمية خاصة لسن الأربعين، كيعتابرها مرحلة النضج الحقيقي والعقل الكامل.
وما ننساوش أن سيدنا محمد ﷺ نزل عليه الوحي وهو عندو أربعين عام. هادشي كيبين لينا المكانة الخاصة ديال هاد السن فالإسلام، والتكريم اللي حضى بيه النبي من بعد نزول الوحي عليه.
سن الأربعين كنز حقيقي فحياتنا. فهاد الوقت، كنكونو راكمنا تجارب لا تحصى، تعلمنا من الاخطاء ديالنا، وولات عندنا الحكمة والرؤية اللي كتخلينا نحققو الأحلام ديالنا. ما خاصناش نتحبطو إلا ما وصلناش للقمة فالعشرينات ولا الثلاثينات. النجاح ما عندو حتى علاقة بالعمر.
فالأربعين، كنكونو فأوج العطاء ديالنا. عندنا القدرة باش ناخدو قرارات حكيمة، ونواجهو التحديات بثقة كبيرة. إلا كنتي كتقرب لهاد السن، فخاصك تعرف بلي راه ماشي آخر الطريق، ولكن بداية جديدة ومشرقة. فرصة ذهبية باش تستثمر فالخبرة ديالك، وتحقق الأحلام اللي ديما تتحلم بيها.
ما تخليش رقم فالحالة المدنية يحدد ليك فين توصل. الحياة كتبدا من جديد كل نهار، والمهم هو الإصرار، الصبر، والتعلم المستمر. تفكر دائماً أن النجاح تياخدو للي ما كيعرفش اليأس، وللي كيآمن براسو وبإمكانياتو. يالله، حرر الطاقات ديالك، وتحرك نحو النجاح، حيت الوقت ما زال ما فاتش، والفرص كاينة تتسناك!
#الأربعين #المدير #Lmodir | ary_Arab | linkedin | 11,611 |
جا الوقت نتحركو جميع ونبدلو الاستراتيجية: من الدفاع للهجوم!
واش عمرك حسّيت بالضيق ملي كتشوف خريطة بلادنا ناقصة، والصحراء المغربية مفصولة عن المغرب؟ 🤔 البارح وأنا كنتصفح LinkedIn، لقيت منشور فواحد الصفحة، وتصدّمت ملي شفت الخريطة اللي مستعملينها كاتفصل الصحراء عن المغرب. بدافع الغيرة على بلادنا، خليت تعليق كنبههم فيه على هاد الخطأ اللي كنعتقد أنه غير مقصود.
ولكن واش التعاليق بوحدها كافية؟ واش مازال ما جا الوقت باش نتساؤلو: علاش هادشي كيوقع مرارًا وتكرارًا؟ وشنو هو الدور ديالنا فتصحيح هاد الوضع؟
أنا مقتنع أن أحد أبرز الأسباب هو غياب شركات مغربية قوية فمجال التكنولوجيا اللي تقدر تساهم فتعريف المغرب والترويج ليه. ملي كنذكرو أمريكا، كيبانو لينا عشرات الشركات العملاقة اللي كتعزز صورتها وتنشر ثقافتها فالعالم، وكنلقاوها دايمًا كتنشر الثقافة والراية والخريطة الأمريكية. ونفس الشيء كينطبق على الصين.
أما فالمغرب، ما قدرناش حتى لدابا نصايبو شركات قادرة تنقل وتنشر صورتنا عالميًا.
لذلك، كنعتقد أن من أفضل الوسائل للترويج للمملكة المغربية فالعالم هو الخدمة على بناء شركات تكنولوجية قوية تكون سفيرة للمغرب عالميًا. وبهذا، غنساهمو فتعريف العالم ببلادنا، ونخلقو فرص شغل داخل المغرب، ونساهمو فدفع عجلة التنمية.
قطاع التكنولوجيا قادر يبدّل الموازين! خاصنا نركزو عليه أكثر وأكثر، حيث قادر يوصل الثقافة والعلم والخريطة المغربية للعالم. هادا هو النهج اللي كتتبعه أمريكا والصين، وكنتمنا المغاربة يتّجهو ليه بشكل أكبر.
وكاين جانب آخر ماشي أقل أهمية:
من خلال خدمتي مع الشباب فمجال التصميم والتطوير، لاحظت أن بزاف منهم ما كيدققوش فالصوّر اللي كيستعملو. كيعتمدوا على محركات البحث، وكيهتمّوا بجودة الصورة وماشي بدقّتها أو صحتها. ونتيجة لذلك، كيستعملوا صور ماشي دقيقة أو فيها معلومات خاطئة، حيث المهمة ديالهم غالبًا كتكون هي الإخراج الفني وماشي التحقق من صحة المحتوى.
بزاف ديال الناس ما عندهمش معلومات كافية على الخريطة الحقيقية ديال المغرب. وبسبب انتشار المحتوى الخاطئ بلغات متعددة، كيستعملوا صور ماشي صحيحة بلا أي نية خايبة. فبزاف ديال اللقاءات والمنتديات الدولية، وحتى اللي كيدارو فالمغرب، كنلاحظو نفس المشكل. وكنبقاو غير ندخلو فجدالات وصراعات، ولكن النتيجة ما كتبدلش.
جا الوقت نتحركو جميع ونكونو جزء من الحل! 🇲🇦
حنا كمغاربة، المسؤولية علينا كاملين باش نحميو وحدة بلادنا ونعرفو العالم بالحقيقة. بدل ما نبقاو غير نلومو، نقدرو نديرو بزاف ديال الحوايج الإيجابية:
1. نوفروا الخرائط الصحيحة بجميع الصيغ ونشاركوها على نطاق واسع، باش نسهلو الوصول ليها للمصممين والمستخدمين.
2. نتواصلو مع بنوك الصور العالمية بحال Getty Images، ونشرحو ليهم أهمية حذف الصور الخاطئة، ونمدّوهم بالخرائط الصحيحة ونعطيوهم الحقوق يستعملوها.
3. ن بلغو على الخرائط الخاطئة فمحركات البحث، ونتواصلو مع أصحاب المواقع باش يصلحو الأخطاء ويعتمدو الخريطة الصحيحة.
4. نصايبو موقع مغربي كيوفر جميع الموارد المرتبطة بالهوية ديالنا، من الخرائط حتى للرموز الثقافية بحال الطاجين والقفطان، ونوفروهم مجانًا للجميع.
نداء لكل مغربي ومغربية:
جا الوقت نبدلو الاستراتيجية ديالنا: من الدفاع للهجوم!
الوحدة الوطنية مسؤولية الجميع. كل واحد فينا يقدر يساهم ولو بشي حاجة بسيطة. إلى تكاثفنا وتعاونا، غادي نقدروا نبدلو هاد الواقع ونحميو صورة بلادنا.
واش مستعد تكون جزء من التغيير؟ نوض نتحرك، وخلي صوتك مسموع! 🇲🇦 | ary_Arab | linkedin | 11,612 |
كلما ظلامت الدنيا فعينيك تفكر هادشي لغادي نقول ليك..
فواحدة من التجارب السابقة ديالي، كنت كنحس بإحباط كبير. المشروع اللي كنت خدام عليه ما كانش كيتقدم كيما كنت كنتمنى، الصعوبات كتكثر من كل جهة. الأبواب كانت كيبانو ليا كيتسدو فوجهي، والطريق مظلم. فذاك اللحظة، تفكرت واحدة من أجمل القصص الملهمة فحياة النبي محمد ﷺ، واللي ديما كتخليني نتمسك بالأمل والثقة فالله سبحانه وتعالى.
من بعد ما انقطع الوحي على النبي ﷺ لفترة، المشركين بداو كيسخرو منو وكيقولو: "ربك تخلى عليك، وما بقاش معاك." النبي ﷺ كان مقلق ومتأثر بزاف. ولكن فجأة، وبدون سابق إنذار، نزلت سورة الضحى، اللي كانت مواساة ربانية رائعة.
الله تعالى قال: "وَالضُّحَىٰ * وَاللَّيْلِ إِذَا سَجَىٰ * مَا وَدَّعَكَ رَبُّكَ وَمَا قَلَىٰ" وزاد قال ليه: "وَلَلْآخِرَةُ خَيْرٌ لَّكَ مِنَ الْأُولَىٰ * وَلَسَوْفَ يُعْطِيكَ رَبُّكَ فَتَرْضَىٰ"
هاد الآيات كانت رسالة قوية ومطمئنة، كتقول للنبي ﷺ بأن المستقبل غادي يكون أحسن من الماضي، وبأن الله غادي يعطيك حتى ترضى.
من هاد القصة، تعلمت بأن انقطاع الخير لبعض الوقت ما هو إلا تهيئة لخير أكبر. فمجال الأعمال، ممكن تلقى راسك كتعاني من صعوبات، والمشروع ديالك ما كيتحركش، والظروف كتصعّاب. ولكن هاد الفترات الصعبة ماشي نهاية المطاف، ولكن هي جزء من الرحلة نحو النجاح.
يمكن الباب اللي تسد اليوم، غدا يفتح ليك الله أبواب أكبر وأحسن. المهم ما تفقدش الأمل، وبقى واثق فالله، وستمر فالسعي والخدمة.
كاينة آية أخرى كتأكد هاد المعنى، الله تعالى قال: "فَإِنَّ مَعَ الْعُسْرِ يُسْرًا * إِنَّ مَعَ الْعُسْرِ يُسْرًا" (سورة الشرح) يعني: مع كل صعوبة كاين تسهيل، ومع كل ضيق كاين فرج.
ولا كنتي كتعاني فالمشروع ديالك، أو الخدمة ديالك ما كتوصلش للنتائج اللي نتا باغي، تفكر بأن هاد الشي مؤقت، وأن الله كيوجد ليك شي حاجة أحسن. خاصك تصبر، وتخدم، وتاخد بالأسباب: طوّر مهاراتك، استشر مع ناس عندهم خبرة، وقلب على حلول جديدة.
النجاح ما كيجيش بسهولة، راه نتيجة العمل المستمر، والتعلم من الأخطاء، والصبر على الصعاب. القصة ديال سورة الضحى كتعلّمنا بأنه حتى فاش كنحسو بأن الدنيا ضاقت بينا، راه رحمة الله قريبة، والخير جاي.
ما تخليش اليأس يسيطر عليك، وخليك ديما متفائل. ربما اليوم كتعاني، ولكن غدا غادي تفرح بالنتائج ديال صبرك وجهدك.
"وَلَسَوْفَ يُعْطِيكَ رَبُّكَ فَتَرْضَىٰ" — هاد الوعد الرباني كيخلينا نثيقو بأن الله ما كيتخلاش علينا، وبأن المستقبل غادي يكون زوين بإذن الله.
إذن، إلى تسد باب فوجهك، ما تقلقش، يمكن الله سبحانه وتعالى كيوجهك لباب أحسن منو. خليك واثق فرحمة الله، واستمر فالسعي، وغادي تشوف كيفاش الأمور كتبدل للأحسن.
#الأربعين #المدير #Lmodir | ary_Arab | linkedin | 11,613 |
كيفاش نتعاملو مع الناس اللي كيضرونا فالخدمة؟
واحد الصديق سولني: "شنو المفروض نديرو ملي شي حد كيتسبب لينا فضرر كبير فالخدمة؟ وكيفاش نتعاملو مع الناس اللي كيديرو لينا المشاكل أو اللي كينقصو منا؟"
جاوبتو بصراحة: "كنظن أننا خاصنا نبعدو عليهم ونحاولو نقطعو معاهوم العلاقة، ولكن الصراحة، أنا ما كنقدرش ندير هاد الشي. كنلقى راسي تنحاول ندير الخاطر وكنجاوب فاش تيتصالو بيا، وتنعاونهوم فاش تيطلبو المساعدة"
مجاهدة النفس فهاد الموضوع صعيبة بزاف، وهاد النوع ديال الناس كيتزاد كل نهار. كنعرف أنهم كيهضرو عليا خايب وكيحاولو يضروني، وكيقولو كلام ما عمرني قلتو باش يخصرو صورتي عند الناس، ورغم ذلك كنحاول نتعامل معاهم مزيان.
فواحد المناسبة، كان حاضر معنا واحد السيد كبير شويا فالعمر وباينا عليه القرب من الله، كان تيعطي دروس فالحياة وفالدين، قال لينا: "الله تعالى كيقول فـسورة المزّمّل، الآية 10: 'وَاصْبِرْ عَلَىٰ مَا يَقُولُونَ وَاهْجُرْهُمْ هَجْرًا جَمِيلًا'." وشرح لينا الأية بطريقة عجيبة تقدر تدير ليها الإسقاط على بزاف ديال المواقف تيوجهونا بشكل يومي، وأن المعنى هو الصبر على ما تيقولو الناس، والهجر الجميل هو البعد عليهوم بلا أذية، والتعامل معهم بالحسنى.
سبحان الله، فداك النهار كنت قريت هاد الآية وما فهمتش معناها. والله سخر لي هاد السيد باش يفسرها لي، ويفهمني علاش كنحاول نتعامل معهم بطريقة مزيانة، حتى إلا كانت عندي الفرصة نرد عليهم بنفس الأسلوب وشي مرات بأسلوب اقصح وخايب.
كنقول مع راسي: "شحال صعيب نوصل نتعامل بحال النبي صلى الله عليه وسلم، ولكن خاصنا نحاولو." جهاد النفس صعيب، خصوصًا فالمواقف اللي كتضرنا، ولكن أخلاقنا كتلزم علينا نحاولو نرتقيو بأنفسنا ونتعاملو بالحسنى.
رغم صعوبة الأمر، خاصنا نسعَوا دايما نكونوا نسخ أفضل من ريوسنا، ونتعاملو مع الآخرين بأخلاق طيبة وحسنة.
شحال من مرة واجهتو مواقف بحال هادي؟ كيفاش تعاملتو معاها؟
#الأربعين #المدير #Lmodir | ary_Arab | linkedin | 11,614 |
بنادم راس مالو غير الهضرة وبيع الوهم.. باركا راكوم حطمتونا
فالسوق كاينين ناس، من نهار عرفتهوم، شي 15 عام دابا، ما كيديرو والو غير كيلبسو مزيان وكيهضرو على شركات فبلدان بعيدة. تيقولو لك: "الشركة الفلانية فالنرويج دارت هكا، والـKPI فالسينغال طلع الـLTV". كلام تيبان زوين، ولكن ما عندو حتى تأثير على أرض الواقع. كيديرو تحليلات للسوق، ولكن عمرهم ما خدمو خدمة حقيقية، ولا دارو حتى روجستر كوميرس واحد. ولا حتى قدرو يخدمو عشرة ديال الناس.
هادو خدمتهوم هي التنظير وبيع الأوهام. كيهضرو أحسن منا، وكيلبسو أحسن منا. شعرهم زوين، وأسماؤهم رنانة، وكيعرفو يلعبو السياسة حيث ما كيديرو والو غيرها. ما كيعرفوش شنو معنى تخدم شهر بلا خلصة، ولا تلقى راسك ما قادرش تخلص الناس فآخر الشهر. ما كيعرفوش تمارا اللي كنعيشوها يوميًا.
تيجتامعو ففنادق خمسة نجوم، كينظرو علينا، وحنا كنسكتو. كيسافرو، وكيهضرو بكلام بعيد على الواقع، وما عندو حتى علاقة بالسوق الحقيقية. كيديرو جمعيات بأسامي عجيبة، وبزاف ديال المنتديات واللقاءات.
قوتهوم فالهضرة وبيع الوهم، وكلام ديال التنمية البشرية لمعندو حتى علاقة بالخدمة. تيعطيونا حلول لجميع المشاكل، وتجارب من وحي الخيال، تيعلموك كيفاش تصايب شركة راس مالها مليون دولار، وهوما راس مالهم غير بلا بلا.
عافاكم، يا هاد الناس، راه قهرتونا وقهرتو الشباب. ما تخليوش الشباب اللي يالله باغيين يبداو يعتقدو بأن النجاح سهل، وتهرسو أحلامهم وطموحاتهم. ما تريبوش خدمتهم بالأوهام واللوم اللي كيتراكم عليهم بسبب هاد الهضرة المزوقة. كيولّي عندهم الشك فراسهم، وتيسوّلو: "علاش ما نجحناش؟" والذنب ديال هاد الإحباط كيرجع ليكم. ما تبقاوش تبيعو ليهم الوهم ديال السوشيال ميديا، وقولو ليهم الحقيقة، أو على الأقل اعترفوا بأنكم ما عارفينش، وصيفطوهم للناس اللي غادي ينفعوهم. حيث نتوما ما خدمتوش باش تفشلو! عايشين غير على الكلام وبيع الوهم.
يمكن تكونو واعرين فلباس الكرافاطة، ولكن ماشي فبناء الشركات اللي تتستمر وتتكبر. ما تحطموش الشباب المجتهد اللي خدام على الأرض، وتنظرو عليهم وتحبطوهم. حنا عارفينكم وفاهمينكم، وتعلّمنا كيفاش نتعاملو معاكم، وقابلين تديرو الفلوس على ظهرنا من هاد الشي حيث حنا ما عندناش "الوقت ولا الخاطر ولا الصنطيحة باش نزاحموكوم". ولكن الله يرحم الوالدين، ما تحطموش الشباب اللي باقي طالع وباغي يبني شركات.
بناء المشاريع والشركات ماشي ساهل، راه تيحتاجبزاف ديال الخدمة، والصبر، وتجارب كثيرة فاشلة قبل ما نوصّلو للنجاح. النجاح ما كيجيش غير بالهضرة وبيع الوهم، ولكنه نتيجة عدد كبير من المتغيرات: الخدمة، التخطيط، التعلم من الأخطاء، والتأقلم مع التحديات. خاصنا نقبلو الفشل كجزء من المسار، ونستافدو منو باش نطوّرو راسنا ونمشيو لقدّام. ما يمكنش نبنيو شركات ناجحة غير بالكلام، ولكن بالخدمة والجدية، وبزاف ديال الصبر.
راه هاد الوقت خاص نوقفو مع بعضياتنا، ونساندو الشباب، وما نبقاوش نبيعو ليهم الأوهام. المسؤولية علينا كاملين، وكل كلمة كنقولوها كتأثر. خليونا نكونو قدوة حسنة، ونتعاونو باش نطورو السوق ديالنا ونرفعو من المستوى، ونبنيو شركات تشرف بلادنا فـ2030. حنا المغاربة خاص نديرو يد فـيد، ونخدمو بجدية ونبعدو على الهضرة الخاوية وبيع الوهم.
الوقت ديال الخدمة الحقيقي وصل، وخاصنا نكونو مع بعضياتنا، وندعمو بعضياتنا، ونبنيو مستقبل زوين لبلادنا وللأجيال الجاية.
#الأربعين #المدير #Lmodir | ary_Arab | linkedin | 11,615 |
سر سحري ولا تعلمتيه غادي تحل كاع المشاكل
مساري المهني كان مليء بالتحديات والعراقيل، ولكن كان عندي سلاح واحد بسيط ساعدني نهدم بزاف من الحواجز.
من أول يوم دخلت فيه العالم المهني، تعلمت درس مهم: المغاربة بحال القفل، والمفتاح ديالهم هو المعاملة الزوينة. كل باب مسدود لقيتو قدامي، كانت الكلمة الطيبة والنية الصافية هي السلاح اللي كيسهل الطريق.
واحد النهار كنت فمشروع كيتطلب تنسيق مع إدارة صعيبة. صحابي قالوا لي: "راه هادوك مستحيل يتعاونوا معاك." ولكن قررت ندير المحاولة. دخلت عندهم بالابتسامة، وبديت نهضر معاهم بطريقة تحترمهم وتقدّر المجهود ديالهم. سمعت ليهم مزيان قبل ما نطرح الفكرة ديالي، وشرحت ليهم بكل وضوح جميع المعلومات لغادي يحتاجوها.
النتيجة؟ تجاوبوا معايا بطريقة زوينة، واحد منهم مشا معايا بعيد، وعطاني كونطاكت ديال واحد السيد لعاوني بزاف وختصر علي بزاف ديال الوقت والتمارا. بهدوء وبالكلمة الطيبة، لحمد لله رجعات الإجراءات اللي كانت معقدة ولات سهلة وبسيطة.
مرة أخرى، كانو عندي مشاكل فشي وراق. الإجراءات كانت معقدة، والموظف المسؤول كان باين مهواش وممسوقش. عوض ما نتعصب، ضحكت وقلت ليه: "عطاك الله الصحة، معرفتش كيفاش قادر تصبر على هاد تمارة، خويا الله يعطينا من براكتك". هاد الجملة الصغيرة والضحكة دوبت الجليد، والسيد ولا تيتعامل معايا بحال شي صاحبو هضرنا وتعاودنا وبدا كيشرح لي بالتفصيل شنو خاصني ندير. فالنهاية، تيسرات الأمور أسرع من داكشي لتوقعت.
حتى مع المنافسين، كنت كنحاول نبني علاقات زوينة معاهوم. مرة فواحد اللقاء، مشيت سلمت على شي منافسين وهضرنا على شي مشاكل واقعا فالسوق وعطيتهوم نصائح لكيفاش يتجاوزها بناء على تجاربنا السابقة. واحد منهم قال لي: "بالله عليك أشنو الهدف ديالك من أنك تعاونا؟" جاوبتو: "الهدف هو أني أنا وياك نجحو، السوق محتاجني أنا وياك، ونجاحك محفز ليا باش نخدم ونعطي أحسن ماعندي" ومن داك النهار هاد المنافس ولا صاحبي وتنعتز بالصداقة ديالو.
تعلمت أن الابتسامة والكلمة الزوينة ماشي غير أسلوب، ولكن مفتاح كيحل بزاف ديال الأقفال. الناس كيتجاوبو مع اللي كيحترمهم وكيعاملهم بإنسانية.
دابا، فكل تحدي جديد، كنسلح راسي بهاد المفتاح السحري. كنحافظ على الابتسامة، وكنختار الكلمات بعناية، وكنحاول نفهم الآخر قبل ما نفروض رأيي. وهكذا، تيسرات بزاف ديال الأمور، وقدرت نبني علاقات قوية كتسهل علي الحياة.
الدرس اللي بغيت نشارك معاكم اليوم هو أن حسن التواصل، بالكلمة الطيبة والابتسامة، كيسهّل الطريق وكيهرس كل الحواجز. المغاربة قلبهم كبير، ومفتاحهم هو المعاملة الزوينة والإبتسامة.
أشنو بان ليك نتا؟ واش فايت كانو عندك قصص مع الابتسامة والكلمة الزوينة؟
#الأربعين #المدير #Lmodir | ary_Arab | linkedin | 11,616 |
17 يناير: شرارة البداية لحلم جديد
بعد 4 سنوات من الخدمة على YouCan، حققنا فيها إنجازات كبيرة. خدمنا فصمت، مؤمنين بأن الأفعال أبلغ من الأقوال. ولكن، نهار قريت المقولة ديال الدكتور غازي القصيبي: "من يعمل ولا يسوّق لنفسه، كمن يغمز في الظلام!" حسّيت بأن الوقت جا باش نورّيو العالم شنو نقدرو نديرو.
قررت ننظم أكبر حدث للتجارة الإلكترونية فالعالم العربي وإفريقيا. تحدي كبير، مخاطر عالية، ولكن الحماس كان أقوى. بغيت نخلق تغيير، نفتح أبواب جديدة، ونلهم الشباب باش يأمنو براسهم.
فاش طرحت الفكرة على الشركاء والفريق، ختالفات الآراء، تناقشنا وقلبنا على حلول، وكيما العادة بنينا نقاشاتنا على حسن النية والثقة المتبادلة، فالأخير خرجنا بلي غادي نديرو ليفينمو وغادي نتحمل فيه مسؤوليتي، وهوما قالو على بركة الله.
هنا بديت تنخدم على محتوى تسويقي قريب من جمهورنا. غيرنا استراتيجية التواصل بالكامل، واستعنا بـ مؤثرين وفنانين، ومنهم صاحبي الفنان عدنان موحجة، ليكان ليه فضل كبير في إنتاج سلسلة تمثيلية تتقرب الناس من عالم الإيكوميرس. هذه السلسلة لاقت رواج كبير، ودفعت بزاف من الشركات المنافسة باش يتبعونا. الحمد لله، ديما تنصايبو الطريق للآخرين، والهدف هو المغرب، وبغينا كل ما هو مغربي يكون في القمة.
4 شهور ديال الخدمة، كان المايسترو فيها صاحبي معاذ رزقي، لي دار خدمة نقية فالتنسيق، والإعداد للحدث. و Simo Life لخدم على الترويج للحدث بشكل خطير، ومنساش أيضًا صاحبي أحمد توفيق مول النخلة، guichet.ma، لي دار خدمة واعرة وساهم مع جميع شركائنا في إخراج حدث بقي محفور في تاريخ التجارة الإلكترونية.
شارك فالحدث أكثر من 5000 شخص من المغرب والعالم العربي، وفرقنا فيه أكثر من 100 درع لأفضل الباعة لي حققوا أرقام كبيرة. كان نجاح باهر، احتفلنا براسنا، وبفريقنا، وبجميع التجار الإلكترونيين. كانت فرصة رائعة تعرفو فيها الشباب على بعضهم البعض، وفي ذلك النهار كانت بدات شراكات كبيرة بينهم. الحمد لله، كانت فرصة ذهبية للتواصل وبناء العلاقات.
اللقاء كان عامر بالأرقام، والقصص الناجحة. واختمناه بمباراة المغرب ضد تنزانيا، لغلبنا فيها بـ 3-0. كنا نتمناو تسالي بـ 4 باش تكون فال خير على YouCan، لكن الفوز كان كافي باش نحسو بالفخر. الأهم هو ديما المغرب.
نهاية الحفل، كانت بداية مسار جديد، وجا وقت المحاسبة كما اتفقنا فالبداية، حنا رجال أفعال وليس أقوال. اجتمعنا باش نتناقشو فالحصيلة، نستخلصو الدروس والعبر، ونتعلمو منها. فبعد كل إنجاز، متنبقوش نعيشو على الأمجاد، ولكن تنقلبو الصفحة ونوجدو لتحدي جديد.
فديك اللحظة، كان واحد صوت فالداخل ديالي تيقول لي: "كاين ما هو أكبر تيتسناك، كاين تحدي كبير خاصك تدوز ليه.."
هذا النداء الداخلي دفعني لأخذ وقفة، جلست مع راسي تنفكر في الخطوة الماجية. كنت ناوي تكون هذه الوقفة من أسبوع تال شهر، ولكن استمرت لأكثر من 8 أشهر ومازالا لحد اليوم. فهاذ الفترة، تغيرو بزاف ديال الحوايج فيا وفالمحيط ديالي. تجولت فأكثر من 5 بلدان أوروبية وخليجية وفي دبي قررت نبدا صفحة جديدة، صفحة غادي نعاود ليكوم عليها قريب.
شفت بزاف وتعلمت بزاف. تلاقيت بأشخاص ملهمين، شفت الشركات من الداخل، جلست مع مدراء شركات رائدة، سمعت تجاربهم وأفكارهم. اكتشفت عالم جديد، عامر بالأفكار والمشاريع المبتكرة. وتما عرفت بلي الطريق ما زال طويلا.
ليوم ونا فالأربعين، بديت تنكتب فصفحة جديدة، ولكن صفحة السطورا ديالها كلهم أفكار، والتجارب، وأحلام. سطور غادي تعيشو معيا أحداثها يوميًا. واش مستعدين للمغامرة؟
#الأربعين #المدير #Lmodir | ary_Arab | linkedin | 11,617 |
يوكان.. كنميلو وما نطيحوش!
كانت YouCan تتكبر قدام عيني، عشت معاها كاع المراحل: الحمل، الولادة، المشي، حتى ولات مراهقة عنيدة كتبغي تفرض التوجهات ديالها بناءً على رغبات المستخدمين. كبرات YouCan، وبداو يبانوا الأبناء ديالها: بدينا بـ YouCan Pay، وShip، و Confirm. وكانوا أبناء آخرين كيستناو الفرصة باش يخرجو للنور، بحال POS ،Fulfil ،Catalog.
تحولات YouCan لإيكوسيستيم متكامل. أي حاجة كيحتاجها التاجر، كنجاوبوه بثقة: "You Can!" حاولنا نخلقو منصة متكاملة، بطريقة بسيطة باش المبتدئ يلقى راسو خدام بحال المحترف.
والغريب في الأمر هو أن كل هذا العمل كنا كنقومو به بفريق صغير مقارنة مع الآخرين. مثلاً، شوبيفاي عندها مئات المطوّرين، بينما الفريق ديالنا كامل: المطوّرين، الدعم، السوشيال ميديا، الإدارة ..الخ، ما كيتعدّاش 70 شخص! السر هو اننا كنا عائلة، كل واحد كيكمل الآخر.
تعرضنا لهجمات منظمة، اللي حتى الشركات الكبرى كتجيها صعيبة. ولكن، وبفضل فريق OPS ديالنا اللي تبنى على أسس صحيحة، قدرنا نواجهوا هاد الهجمات، رغم أنها ما كانتش مهمة سهلة.
هاد المرحلة دامت شهر كامل وحنا كنعانيو من هجمات يومية منظمة. الخدمة كانت مستمرة 24 ساعة على 24، قسمنا الفريق ل 3 فرق، كل فريق كيخدم 8 ساعات. كنا كنحاولوا نفهموا طبيعة هاد الهجمات، وكلما حبسنا وحدة، كتجي وحدة جديدة بطريقة مختلفة، ولكن، رب ضارة نافعة. هاد الهجمات خلاتنا نتلاقاو مع رؤساء أقسام أكبر فرق الحماية فالعالم. شرحنا ليهم وورّيناهم الهجمات فالوقت الفعلي ديالها. تفاجؤوا بزاف، وكلهم تافقوا باللي هاد الشي ماشي طبيعي.
الحاجة المفرحة هي أنهم تبهروا بالتكنولوجيا اللي طورناها باش نحميو راسنا، وحنا تصدمنا ملي عرفنا أن نفس التكنولوجيا اللي كنستعملوها، كتستعملها شركات عالمية كبرى. هاد الشي كيدل على أن المغاربة قادرين يبدعوا ويصنعوا حلول تتحدى العالم فمجال الأمن السيبراني.
ما كانتش هادي هي الأزمة الوحيدة. كانت عندنا تحديات مالية كبيرة. العمولة ديالنا كانت صغيرة بزاف، 0.25%، مبلغ رمزي ما كيغطيش المصاريف اللي كتكبر نهار بعد نهار. التحدي اللي كان عندنا هو أننا كنحاولو نكونو شركة مواطنة، ما كانش الهدف ديالنا ربحي 100%، ولكن كان طموحنا نرفعو القيمة الحقيقية للشركة ونساهمو بإيجابية. وبفضل التلاحم ديال الفريق والتفاهم بين جميع الممولين، كنا ديما كنلقاو حلول لأي مشكل كيواجهنا، وهاد الحلول كانت مبنية على التجارب السابقة ديالنا والطريقة اللي كنا كنسيّرو بها الأمور المالية. والحمد لله، فـYouCan تعلمنا كيفاش بمصادر مالية قليلة نقدرو نحقّقو إنجازات كبيرة.
الأجمل فهاد الرحلة هو الأثر اللي خلقاتو YouCan فحياة الناس. فتحنا الأبواب قدام آلاف الشباب باش يكتاشفو عالم التجارة الإلكترونية. كل تاجر إلكتروني كان كيساهم فخلق فرص عمل لناس آخرين: كتاب المحتوى، المصممين، media buying، شركات التوصيل، وغيرهم. YouCan ما كانتش غير منصة، كانت حركة كتساهم فمحاربة البطالة وتطوير المهارات.
ورغم الانتقادات والهجمات اللي واجهناها، سواء التقنية أو حتى الكلامية، كنا ديما كنوقفو من جديد. وتنجاوبو: "نميلو وما نطيحوش!" هو شعار تبنيناه.
اليوم، YouCan ولات بحال TGV اللي كيجر معاه بزاف ديال العربات. كبرات، وولات مصدر إلهام لبزاف من الشركات اللي جات من بعد. تحملنا المسؤولية باش نفتحوا الطريق ونسهلوها للآخرين.
ولكن المغامرة ما سالاتش هنا. كاين 17 يناير، اللي كان نقطة تحول كبيرة فالمسار ديالنا. واش بغيتو تعرفو شنو وقع داك النهار؟ وعلاش غبرت من بعدو؟
#الأربعين #المدير #Lmodir | ary_Arab | linkedin | 11,618 |
المغامرة الكبرى: كيفاش تولدت YouCan وكيفاش تحدّينا المستحيل
بعد الحوار اللي كان الشعار ديالي هو: "علاش هاد المنصة تكون ديالك بوحدك؟ علاش ما تكونش ديال المغاربة كاملين؟" السيمو لايف رد: "يلاه، نخليو الحلم يكبر!" هنا كانت البداية
بدينا كنقلبو على إسم للمنصة تيعبر عن الإرادة والقوة. لقينا أن أغلب المراسلات ديال Simolife مع شوبيفاي، كلما صيفط ليهم طلب جديد كيجاوبوه بـ "You Can't". وفالمغرب كنقولو: "راه ممكن، راه تقدر!" زدنا عليها shop، وولات YouCan .shop الإسم كان كيعبر على كل ما بغينا: التحدي، والأمل.
جمعنا فريق من 12 ديفلوبر بالقيادة ديال يونس رفيع، اللي قبل التحدي. خدمنا ليل ونهار من 2017 حتى 2020. المكتب ديالنا فحسان ولاّ بحال خلية نحل، الحركة والنشاط بلا توقف.
هنا كانت الحاجة لبروفيل جديد يقدر يعاونا فرسم المسار، وكان هو زهير بهيج، لكان خدام مع Etsy ففرنسا وعندو تجربة فالمجال، هادشي علاش دار يدو فيد يونس وخدمنا على إستراتيجية جديدة، خدمنا ساعات طويلة، ضحكنا، ختالفنا، ولكن الهدف كان واحد: نخلقو منصة غادي تبدّل قواعد اللعبة.
بعد 4 سنين ديال الخدمة، وفـ 14 يناير 2020 كنا مجتمعين فالمكتب، وبركنا على زر GO، وبدينا المغامرة. ومكناش تنتوقعو أن الحرب بدات.
من الساعات الأولى، الآلاف ديال المستخدمين هجمو على المنصة! السيرفرات طاحو، والفريق ولا بحال شي فريق الإطفاء، كل واحد كيجري فجهة، الشكاوي كيوصلو لفريق الدعم بلا توقف. قلت ليهم بصوت عالٍ: "منين جاو هاد الناس كاملين!"
كنا متوقعين مئات المستخدمين، وجدنا راسنا على هاد الأساس. ولكن العدد تضوبل بزاف، خصوصا بعد ما السيمو شجّع الناس يجربوها. والأسعار اللي اقترحناها كانت شبه مجانية، العرض كان مغري.
كابوسنا اليومي ولا هو السيرفرات. كلما زدنا فالكباسيتي كيتزاد معاه الضغط. قررنا نفرضو 1 دولار فالتسجيل باش نتأكدو أن اللي كيتسجل إنسان ماشي روبو. ولكن حتى هاد الحل ما كانش كافي، كلما طوّرنا البنية التحتية، الضغط كيزيد والمستخدمين كيزيدو.
فهاذ المرحلة، كان عندي صديق عمري ننسى خيرو، وهو مصطفى بنسعيد، رجل المهمات الصعبة. كان له فضل كبير في مساعدتنا على تجاوز هذه الفترة، وقدّم لنا حلولًا تمكّنا بها من استيعاب العدد الكبير من الترافيك، وحلّ لنا العديد من المشاكل اللي كانت عندنا في البنية التحتية.
وفوق هاد الشي كامل، جا فيروس كورونا. Simolife كان كيعاود لينا على داكشي لواقع فالتايلاند، وحنا كنقول: "هاد الشي بعيد علينا!" ولكن فمارس، بدا الحجر الصحي. الناس ولاو محبوسين فالديور، والتجارة الإلكترونية ولات هي الحل.
رغم كل المصائب اللي جابها الفيروس، إلا أنه كان فرصة لينا. كنا كنشوفو قصص نجاح: شباب قلبو الأزمة لفرصة. بداو كيبيعو عبر YouCan: الخضر والأسماك وحتى الزريعة! ما عمرنا تخيّلنا أن الناس غادي يبيعو هاد الشي فالأنترنت، ولكن هادشي ولا واقع
قصص هاد الشباب كانت حافز لينا. كنا كنشوفوهم كيكبرو قدام عينينا، وحنا تنكبرو معاهم. كانوا كيواجهو التحديات، وحنا كنا كنساعدوهم بحلول وخصائص جديدة
بعض الناس هاجمونا وقالو علينا محتالين ونصابين، وقالو أننا مغاديش نطولو. كانوا كيكتبو علينا فالسوشيال ميديا، ولكن حنا ما تسوقناش. Simo life كان كيدير دورات مجانية، كيشجع الشباب ويعلّمهم من الألف للياء. كان كيقول ليهم: "You Can!"
وبالفعل، قدرنا نثبتو أننا قادرين نصنعو الفرق. وقدرنا نعتقو الآلاف من الشباب من البطالة. كنا كنكبرو، وكنشوفو القصص ديال النجاح كتزاد. فهاد المرحلة بداو تحديات جداد، بغيتي تعرف كثر؟
#الأربعين #المدير #Lmodir | ary_Arab | linkedin | 11,619 |
نهار Simolife تصدم وقال لينا: واش تتفلاو عليا واش هادشي سحور
نيكست ميديا كبرات، وكبرت معاها الأحلام ديالنا. صحيح واجهنا تحديات كثيرة، وبزاف من الناس اللي بداو معانا ما كملوش، ولكن عمرني نسيتهم، والفضل ديالهم على الشركة باقي محفور فقلبي. كل واحد فيهم دار بصمة خاصة، وأي كود كتبوه باقي عاقل عليه.
ولكن وسط هاد النجاحات، كان واحد الشعور فالداخل ديالي تيقول لي: "باقي ما وصلناش، كاين شي حاجة كبيرة تتسنانا." حسيت براسي بحال شي مغامر كيقلب على الكنز المفقود.
فواحد النهار، صيفط ليّا السيمو لايف وقال لي: "خاصنا نتلاقاو، عندي موضوع مهم." السيمو شخصية معروفة فالويب، وكنت ديجا تلاقيتو وعرضت عليه الخدمات ديالنا. مشيت للقاء وأنا متحمس نشوف شنو كاين.
كلسنا، وبدا كيعاود لي مشكلتو مع شوبيفاي. كان مقلق حيث ما قدرش يحل المشكلة، وعيا من المحاولات. حمقاتو checkout الأسواق اللي كيخدم فيها عندها عادات مختلفة على الغرب، وكان خاصو حل مخصص يناسبهم. وزيد عليها التصميم اللي بغى ما كانش متوفر.
وأنا كنسمع ليه، حسيت بلي الحل كيدور فدماغي. قلت ليه: "عندنا الحل، وغادي نصايبو ليك شي حاجة تخليك تنسى شوبيفاي!" عينيه لمعات، وتافقنا نخدمو مع بعضياتنا. بدات رحلة جديدة، ما كنتش عارف فين غادي توصلنا، ولكن كنت متأكد أنها غادي تكون مغامرة جديدة.
خدمنا على المنصة بحماس. ركزنا على ثلاث قواعد أساسية: متجر خفيف وبسيط، checkout سهل وسلس، ومنصة سهلة التعامل. تحدينا راسنا، وبدينا نخيطو فهاد المشروع بحال شي خياط تيصايب جلابة وزانية.
نهار عطينا المنصة للسيمو لايف وجربها، تفاجأ لدرجة بغا يتاكد واش هادي حقيقة ولا حلم! نسبة التحويل طلعات من 4% مع شوبيفاي لــ24% مع المنصة ديالنا! بقى كيشوف فالأرقام وكيقول: "الدراري، واش تتفلاو عليا؟ هادشي سحور!"
داك اللحظة عرفنا أننا صايبنا شي حاجة تتسوى الذهب، شي حاجة قادرة تبدل اللعبة فالتجارة الإلكترونية.
دازت الأيام واقترحت عليه نفتحو المنصة للعموم، ونخليو الجميع يستافد. السيمو لايف شاف فيا باستغراب. قال لي: "واش بغيتي نعطي الأسرار ديالي للمنافسين؟ واش نتا معايا ولا معاهم؟"
هنا حبس الحوار، ودازت شي يام وتاصل بيا السيمو وقال" با الغيساني راني فكرت فداكشي وبان ليا السوق كبير، السوق بحال البحر، وكاين الحوت بزاف. والمنافسة الحقيقية ماشي مع ولاد البلاد، ولكن مع الشركات الصينية لواكلا السوق بحال شي إن. فكرتك مزيانة، ويكما ديما تتكولها علاش منكونوش حنا اللي نفتحوا الباب للشباب المغربي يدخل هاد المجال؟ اللهم يستافدو ولاد البلاد، ونكونو حنا السبب فنجاحهم."
هنا تولدت فكرة YouCan، اللي فالأول ما كانتش بهاذ الاسم، ولكن الروح ديالها كانت حاضرة، بدينا كنحلمو بمنصة غادي تنافس الكبار، وتبدل حياة الناس، غادي تفتح الأبواب للشباب باش يحققوا أحلامهم فالتجارة الإلكترونية. كل نهار كان كيجيب معاه تحديات جديدة، ولكن الإرادة ديالنا كانت أقوى.
التحدي الكبير لكان عندنا: كيفاش نحولو Next Media من شركة كتصايب مشاريع محدودة لشركة SAAS كتخدم الآلاف ديال الكليان؟
كنت بحال اللي غادي يبدل طونوبيل صغيرة بطائرة نفاثة! كان ضروري خاصنا نبدلو العقلية، وكنا عارفين أن الطريق قدامنا عامر بجبال من المشاكل. تحديات معمرها طاحت لينا فالبال.
كيفاش حولنا الحلم ديالنا لواقع؟ كيفاش YouCan ولات أكبر منصة للتجارة الإلكترونية فإفريقيا والعالم العربي؟ وكيفاش قدرنا نبدلو حياة الآلاف من الناس، ونفتحوا أبواب النجاح لبزاف ديال الناس؟ أشنو وقع ؟ هادشي لغادي نعاود ليكوم لمرة الماجية
#الأربعين #المدير #Lmodir | ary_Arab | linkedin | 11,620 |
بعد الطلاق بالتراضي مع سلطانة، هاذي قصة الزواج عن حب من Next Media
من بعد ما قررت نطلق سلطانة ونرجع لحرفتي الأصلية فالديفلوبمون، تم الاستحواذ عليها من طرف مجموعة أخبار اليوم. كانت أول شركة نصايبها ونبيعها، وبداية جديدة بالنسبة ليا. أسست شركة جديدة سميتها Next Media. العلاقات اللي بنيتها فتحت ليا بزاف ديال الأبواب، وقدرت نكون شراكات جديدة.
البداية كانت مع اليوم 24 وسلطانة، وكانو هما أول الكليان عندنا، تكلفنا بكل ما هو تقني، وصايبنا مواقع سباقة لزمانها من ناحية التصميم والتوافق مع محركات البحث والسوشيال ميديا.
الفريق ديالنا بقى هو نفسو من أيام اليوم 24، ولكن كان خاصنا نبدلو العقلية ديالنا كاملين. ونتحولو من فريق كيخدم على بروجي واحد لفريق كيقدر يسير بزاف ديال المشاريع. كنا بحال العائلة، نضحكو ونخدمو ونلعبو مجموعين. شحال من نهار دوزناه فالضحك واللعب، من Baby Foot للبلايستيشن. كنا متحمسين ننجحو ونعيشو الحياة بكل تفاصيلها.
فطرف ثلاث سنين، قدرنا نخليو اسم Next Media على كل لسان فعالم المقاولات الصحفية. كان لينا الشرف نصممو أكبر وأهم المواقع الإخبارية فديك الفترة: MEDI1TV، شوف تيفي، لكم، العمق، منارة، تيل كيل، ميد راديو، كيفاش، L'Observateur ..إلخ. ولّينا أول وكالة فالمغرب من ناحية النجاح فالوصول للزبناء فعالم الصحافة.
واحد الحاجة اللي كنت فرحان بيها هي أني تعلمت نجمع الأضداد ونبيع نفس الخدمة فنفس السيكتور. كنت خدام مع ناس بيناتهم حروب كبيرة، ولكن فخدمتي كنا كنركزو على المهنية ونخليو الأمور الأخرى فجنب. النصيحة اللي نقدر نعطي لأي واحد هي يركز على مجال واحد، يعطيه الوقت والجهد كامل، ويصبر. أكيد غادي يولي هو الأول فيه.
وسط هاد العدد الكبير من الكليان والفواتير، بدات المشاكل المالية كتبان بسبب التأخيرات فالدفع. كل بروجي كنا تنصايبوه، تنسناو بالأشهر باش نتخلصو. المصاريف كانت كبيرة: الأجور، الكراء... وبالخصوص نهار بداو المعلنين الكبار اللي كانت الصحافة هي الوسيلة الإعلانية الوحيدة ديالهم كيتنقلو للإعلان فالسوشيال ميديا. كانت كارثة للصحافة اللي فقدات نسبة كبيرة من التمويل ديالها، وهادشي أثر علينا حتى حنا.
هاد الوضع دخلني فأزمة مالية كبيرة، ودرت الفاييت وخا ما قدرتش نقولها للناس. ولكن بفضل الله وبفضل العلاقات اللي بنيت، كانو ناس وقفوا معايا وتاقو فيا وعطاوني فلوس. ورغم الأزمة اللي كنت غارق فيها، كنت ديما ضاحك قدام الفريق، تنبين ليهم أن الأمور مزيانة باش نبعد عليهم الهموم. الهدف كان هو نخليهم مرتاحين، حيث ماشي ذنبهم أن الكليان ما كيخلصناش، هما دارو خدمتهم وخاصهم يتخلصو فالوقت.
فأواخر 2016، كنا وصلنا لواحد المستوى اللي خاصنا فيه نرتبو الشركة من الداخل. هنا بان صاحبي زهير بهيج لكان خدام فـ Etsy، عرضت عليه يجي يكتشف العالم ديالنا. جلسنا وتناقشنا، وعطاني نصيحة مهمة بزاف غيرات الفلسفة ديال الخدمة ديالنا. خلّتني نعاود نعجن كلشي، ونطور طريقة العمل ديالنا.
هاد الخطوة خلاتنا ننفتحو على قطاعات جديدة وأكثر تعقيد من الصحافة، بحال القطاع الصناعي والصيدلي وغيرهم. بديت نكتشف فرص جديدة فالديفلوبمون، وبدينا نطورو تطبيقات بطريقة مختلفة. بدات مرحلة جديدة من Next Media بعقلية ومشاريع جديدة.
اليوم، وأنا كنشارك معاكم هاد القصة، كنقول لكم أن السر هو أنك تأمن براسك وبالناس اللي معاك، وتصبر وتخدم بالنية، وأن النجاح ماشي هو الوصول، ولكن هو الرحلة بحد ذاتها.
وسط هاد التعقيدات كلها، تلاقيت السيمو لايف. كنظن بغيتي تعرف شنو درنا؟ لا، ماشي YouCan!
#الأربعين #المدير #Lmodir | ary_Arab | linkedin | 11,621 |
نجاح سلطانة كان غادي يخسرني عائلتي.. التوازن مهم
من بعد ما بدات مغامرة "سلطانة"، لقيت راسي مسؤول على كل صغيرة وكبيرة. توفيق بوعشرين كان شريكي، ولكن بحكم المشاغل ديالو الكثيرة، كان الدور ديالو محدود فالتوجيه والتمويل الأولى. قررت ناخد زمام الأمور، وبديت كنقلب على فريق شاب ومتحمس يقدر يسايرني فهاد المغامرة.
وبفضل الله، تعرفت على مجموعة من الشباب الطموح، من بينهم صديقي فؤاد وكاد. لبقينا خدامين مع بعضيتنا فمشاريع مختلفة تال يومنا هادا. كلفتو بإدارة الفريق التحريري، وأنا تكلفت بالتنسيق، الإدارة، والبحث عن الموارد المالية. لقيت راسي كنلبس بزاف ديال الكاسيكطات: مدير، كونطابل، حلال المشاكيل، وشي مرات حتى شيفور! نهاري كان كيبدا مع السبعة الصباح وما كيسالي حتي كيتسالا الجهد.
كنا عازمين نخليو سلطانة الموقع الأول فالمغرب. كنقلبو على الأخبار فكل شبر فالمملكة، من المدن للقرى، كنحاورو كاع الشخصيات الفنية، الثقافية، والسياسية. فشهور قليلة، ولا ميكروفون "سلطانة" في كل مكان. الفيديوهات ديالنا على يوتيوب ولات ديما طوندونس، وكنا فخورين باللي حققناه.
ولكن، وسط هاد النجاح، بانت مشكلة كبيرة. التمويل الأولي سالا، وكان خاصنا نلقاو موارد مالية باش نغطيو المصاريف والأجور. هنا لبست الكوستيم ديال الكوميرسيال، ووليت كنجري من شركة لشركة ومن إدارة لإدارة، ندق البيبان باش نجيب الإعلانات. ولكن اكتشفت أن سوق الإعلانات صغير ومحتكر من شركات معدودة على رؤوس الأصابع. كلشي كيدور بالعلاقات.
فسلطانة غيرنا قواعد اللعبة فالإعلانات، قدمنا نموذج جديد فالتعامل مع الوكالات، كانت مبنية على رابح / رابح، بدينا تنصايبو برامج إحترافية وبدلنا مفهوم المساحات الإعلانية التقليدية، لدرجة أن وحدة من الشركات لتعاملنا معاها عتبرات الخدمة لدرنا ليها أحسن خدمة تدارت فالعام العربي، هادشي كان زوين ولكن لخايب فيه أن البعض كان ولف التخلويض وهنا قصة كانت وقعات ليا مع وحدة من الوكالات، من بعد 6 شهور على الخدمة طلبنا نتخلصو، والكوميرسيال بوجهو حمر طلب مني نعطيه 15% كرشوة إضافة لـ 30% عمولة ديال الوكالة باش ناخدو الشيك دابا. إلا ما قبلتش، نتسنى لأجل غير مسمى. هاد الموقف صدمني بزاف، ولكن علّمني الواقع المر ديال المجال.
فواحد الشهر، خيت كريدي استهلاكي شخصي باش نقدر نخلص الأجور. كان ضروري نحل المشكل بأي طريقة. تعلمت فسلطانة أن إدارة المؤسسات الإعلامية ماشي ساهل كما كيبان من برا.
الفريق كان بحال العائلة. كنا كنخدمو بحال خلية نحل، فبعض الأحيان الصحفي كان كيدير تغطيات فثلاث مدن مختلفة فنهار واحد!
ولكن وسط هاد الزحام، الحياة الشخصية ديالي بدات تتضرر. سلطانة كانت غادي تسبب فتدمير حياتي الزوجية. مرات كثيرة كنت على حافة الطلاق بسبب الغياب ديالي الدائم بسباب الخدمة. مراتي كانت حاملا ببنتنا الأولى، وأنا غارق فسلطانة. تولدات سلطانتي الصغيرة وسط هاد الروينة، وحتى النهار اللي تزادت فيه كنت فالخدمة.
فـ 2016، وصلت لقناعة أن الصحافة ماشي هي الطريق اللي بغيت نستمر فيه. صحيح أننا صنعنا مؤسسة إعلامية نافست الكبار، ومؤسسات الكبيرة بدات تتقلدنا، وبدات تاهي تتطلق جرائد ومجلات نسائية باش تنافسنا، ولكن أنا كنت خديت قراري وقررت نغادر ونرجع للمجال اللي كنحس براسي فيه.
قررت نرجع للديفلوبمون، حرفتي الأصلية، وهنا أسست الشركة الجديدة ديالي Next Media، وهنا بدا جزء جديد من المغامرة لكان عامر بالقصص والتجارب، وباقي بزاف ميتعاود…
#الأربعين #المدير #Lmodir | ary_Arab | linkedin | 11,622 |
صاحبك فالحرفة عدوك.. نهار تعرضت لأكبر نصبة
الطريق ديالي فالعالم ديال الويب بدا تيتطور مع مشروع جديد بديت نشوف فيه المستقبل ديالي، واحد الصديق إقترح عليا فكرة كبيرة: نبني موقع ينافس يوتيوب فالمغرب، وكان الدومين اللي شراه واعر، ساهل وتحفظو من أول مرة. الفكرة كانت ثورية، وبما أنني عندي تجربة مع Dimatop، حسيت بالثقة وقلت مع راسي: "هذا هو المشروع اللي غادي يغير حياتي."
بديت نخدم ليل ونهار، صرفت فالموقع كاع داكشي لكنت جامع. الحلم بدا تيكبر فعقلي، وكل نهار تنقول: "قربنا!" وأخيرًا الموقع واجد، وأنا متحمس نشوف الثمار ديال الخدمة ديالي.
ولكن فرمشة عين، صاحبي وشريكي دار الضربة من ورا ظهري، ولقيت راسي برا المشروع. كانت صدمة قوية. وهادي أول خيانة، وأول مرة تنحس أن الثقة فالأصدقاء ماشي دايما هيا كولشي.
دازت أيام صعيبة، ولكن ما فقدتش الأمل، وقررت نرجع خطوة للور. قلت مع راسي: "ما غاديش نبقى نغامر بأفكار صعيبة بلا ضمانات واضحة." وهادي كانت نقطة تحول فحياتي.
فهاد الفترة، الجرائد الإلكترونية بدات تنتشر، وبما أنني كنت عندي صفحة J'aime Mon Maroc لكانت من بين أكبر الصفحات فالمغرب، بزاف ديال الجرائد بدو يتواصلو معايا باش نروج ليهوم المواضيع ديالهوم. وهنا جا السؤال: "علاش نعاون الناس على الإنتشار ونجيب ليهوم الطرافيك وأنا نقدر ندير جريدة ديالي؟" وهكذا تولدت فكرة "صوت بلادي"
باش جاي باش داير، قررت ندير كلشي بيدي.. ديفلوبيت الموقع، أسست الشركة، وكريت المكتب وجهزتو، وكونت الفريق الأول ديالي، اللي كان فيه جوج من أعز الأصدقاء أنس رضوان وعبد الجليل لهدايا.
البيرو ولا بحال دارنا، كنا كنخدمو ليل ونهار، كنا عائلة. مع الوقت ولا عدد الزوار تيكبر نهار مورا نهار. النجاح كان زوين، ولكن المصاريف كانت قاسحة. كنت تنصرف كاع داكشي اللي كنت تنربح من AdSense على مصاريف المكتب والأجور. كنت كنحاول نوفر للفريق كاع داكشي ليقدر يحتاجوه، حيت أغلبهم جايين من مدن بعيدة. والأجور كانت صغيرة، بحكم أن الموقع تبنى على "عاون الفريق".
في نفس الفترة، كنت شريت للواليد الله يحفظو طونوبيل بـ 6 مليون. كنت فخور براسي حيث قدرت نحقق واحد الحلم، وشفت فعينين الواليد نظرة ديال الفخر. ديك النظرة كانت تتسوا الدنيا ومافيها، ولكن مع الوقت، المشاكل المالية زيراتني، والظروف ما بقاتش ساهلة.
الوالدين سبحان الله ديما كيعرفو داكشي لعندك بلا ما تهضر. الواليد باع الطونوبيل اللي كنت شريتها ليه بلا ما يعلمني، وعطاني فلوسها باش نفك الأزمة المالية اللي كنا فيها. هاد الموقف هزني من الداخل. هنا تعلمت واحد الدرس اللي عمري ننساه: الوالدين هما اللي كيوقفو معاك فاللحظات الصعيبة، وهما اللي كيكونو سندك الحقيقي.
فوسط هاد الأحداث، تعرفت على توفيق بوعشرين. بدات المعرفة ديالنا بالإعلان لموقع اليوم 24. من بعد، دازت الأيام وكلفني باش نعاود تصميم الموقع، ومن بعد بالاشراف الكلي على الجانب التقني.
دازت الأيام حتى قدرنا نرجعو اليوم 24 هو ثاني أكبر موقع من حيت عدد الزيارات فالمغرب، وخا هكاك، عمري رتاحيت فمنطقة الأمان. كان قلبي ديما تيقلب على المغامرة، واحد المرة وأنا كالس مع بوعشرين، قلت ليه بلا مقدمات: "أشنو بان ليك فمجلة نسائية رقمية؟ شي حاجة مختلفة على داكشي لكاين فالسوق. شاف فيا وضحك وهكذا تولدات فكرة سلطانة".
"سلطانة" كانت حلم، بديناه من الزيرو، ولكن هاد المرة كنت جار معايا تجارب كبيرة، ورغم هاد التجارب كانو تيتسناوني تحديات عمري تخيلتهوم...
القصة ما سالاتش هنا، القصة يالله بدات…
#الأربعين #المدير #Lmodir | ary_Arab | linkedin | 11,623 |
التسويق من حائط المدرسة إلى حائط الفيسبوك
كانو الأيام كيدوزو بحال البرق، النهار فالمدرسة وليل قدام الكمبيوتر. ما كنتش عارف بلي حياتي غادي تتقلب كليا بعد أول 100 دولار من گوگل! حسيت بحال إلى لقيت المصباح السحري ديال علاء الدين! هداك الشيك الصغير، اللي تسنيتو 3 شهور باش نحولو لوراق زورق، كان بحال شي تصرفيقة بدلات طريقة تفكيري وغيرات مسار حياتي، وأخيرا لقيت الباب اللي غادي يدخلني لعالم الأحلام!
وهنا تولد Dimatop، الموقع الأول ديالي اللي عتابرتو هو الطريق لتحقيق أحلامي. موقع بتكنولوجيا ديك الوقت، فيه كولشي! كان بحال شي مارشي كبير فالأنترنيت: أخر مكاين فالموسيقى، مقاطع مضحكة، أفلام مغربية وحتى هوليود وبوليود، رسوم متحركة، كتوبة وحتى القرآن الكريم. هاد العجب كامل فصفحة وحدة! كنت حالم باش الموقع يوصل للعالمية. غير شوية ديال الزهر وكون ولیت أنا هوا ستيف جوبز ديال داك الوقت، ولكن دومااااج!
أما الإستراتيجية ديال التسويق، راه كانت قريبة ل "حرب العصابات الإعلانية"! سميتها "التسويق عبر الحيوط". كنت فالليل بحال النينجا كنكتب سمية الموقع بخط كبير على كل حيط حدا المدارس، والبلايص فين كيتجمعو الدراري، وسيبيرات. ما خليت حتى شي بلاصة بلا ما ندير فيها البصمة ديالي - حتى فالمراحيض ديال القهاوي! كان هادشي إشهار ب 0 درهم، ولكن كان ناجح بحال شي السحر!
مع الوقت، خدمت صحابي فهاد المهمة السرية. كنت كنخلصهم باش يديرو نفس الخدمة فمدن أخرى. وهكدا، نتاشر الموقع بحال النار فالهشيم، أو نقدرو نگولو، بحال الوشم على حيوط المغرب!
وفوسط هاد الموجة، بديت كنعلم صحابي وولاد الحومة هادشي. فشهور قليلة رجعنا بحال "المافيا" فالقرية، ولكن عوض تهريب الحشيش، كنا كنهربو الفلوس من گوگل أدسنس لجيوبنا! ورجعات الحيوط ديال سلا بحال لوحة فسيفساء عامرا بأسماء مواقع مختلفة، واخا فالحقيقة كانو كيحطو تقريبا نفس المحتوى. كنا بحال شي فرقة موسيقية كتعزف نفس اللحن بآلات مختلفة!
اللحظة الكبيرة هي نهار إكتشفت الفيسبوك! فهمت بلي الحيط ديالو كيجبد الزوار أحسن من الحيط ديال الطوب. كان هادشي بحال اكتشاف كولمبوس لأمريكا بالنسبة ليا! تما بديت صفحة "J'aime Mon Maroc"، اللي طلعات بحال شي الصاروخ حتى وصلات لمليون متابع. كانت هاد الصفحة بحال واحة ديال الإيجابية فوسط صحرا ديال السلبية اللي كانت منتشرة ففيسبوك فداك الوقت.
"J'aime Mon Maroc" حلات ليا بيبان جداد، بحال إلى دخلت لشي مغارة سحرية ديال الإشهار والربح! لقيت طرق جداد للفلوس خلاو گوگل أدسنس يبان بحال مول الحانوت قدام موروكو مول. من تما، دخلت لعالم الصحافة وتعرفت على ناس تعلمت منهوم بزاف وبدلو شخصيتي وحياتي، كيفما كيبدل الما مجرى الواد.
ليوم، منين كنتفكر الماضي، كنتفكر ديك الليلة اللي كنت ساهر فيها مع صاحبي مصطفى، كنهضرو على اكتشافي لأدسنس بحال إلى لقينا شي كوكب جديد! ما كنتش عارف فداك الوقت بلي ديك اللحظة البسيطة غادي تكون بداية رحلة تعلم متتساليش ونحقق نجاح اللي كان كيبان مستحيل فديك الوقيتة.
هادي الذكريات كيفكروني دايما بقوة الطموح والإصرار، وكيفاش الزريعة صغيرة، إلى تسقات بالخدمة والتعلم، تقدر تكبر وتولي شجرة كبيرة. شكون كان غادي يتيق بلي واحد الولد من دوار صغير غادي يحول الكتابة على الحيوط لإمبراطورية رقمية "صوت بلادي، اليوم 24، سلطانة، ..إلخ؟ هاد الرحلة، كتبين بلي كولشي ممكن بالنسبة لي عندو الجرأة باش يحلم ويكمل حتى يحقق حلمو.
#الأربعين #المدير #Lmodir | ary_Arab | linkedin | 11,624 |
من الدوار لأول 100 دولار 💵
فدوار ولاد عطو فاش كنت صغير كان المتوقع هو نكمل طريق جدودي وناخذ بلاصتي وسط ولاد عمامي فالفلاحة. ولكن! الله سبحانه كان عندو خطة اخرى ليا… خطة غادي تقلب حياتي من الفلاحة للبرمجة وl'Entrepreneuriat.
واحد النهار كان عادي، وغاديا الأمور فيه بشكل روتيني، حتى ڭالت لي الواليدية بلي الواليد الله يحفظو غادي يمشي للمخزن ويخدم فالقوات المسلحة الملكية. هاد اللحظة كانت بداية ديال رحلة غادي تبدل حياتنا كاملة.
قبل ما نفهم أشنو واقع، كنا تحولنا لمدينة سلا من الدور لمفيه حتى حاجة، لوحدة من أكبر المدن المغربية، بحال إلا تحولنا لكوكب آخر. الزناقي مقادين، العمارات عاليين، والطونبيلات تيتسابقو مع بعضياتهم، كلشي كان جديد عليا.
فسلا كتاشفت عالم سحري جديد عالم معمري تخيلتو، كانت البوابة ديالو هي السيبير، دوك المشقوف كيما كانت تتعيط عليه الواليدة، كان بمثابة بوابة سحرية لمغارة علي بابا، عامرا كنوز من المعرفة والعلوم، تنعقل على النهار الاول لدخلت فيه لسيبير كنت خايف وفرحان، مفاهمش أشنو هادشي، كولشي حال فمو قدام تلفازة بيضة وصباعهم تيبركو على الكلافي بطريقة سحرية، جاني داكشي بحال تكنا فدوار تنلعبو بحبات الكمح فالحصاد حلاوة فشكل ميمكنش نوصفها.
هاد المغامرة مكانتش ساهلا، ديك الوقيتة كانت الساعة فالسيبير دايرا 40 درهم، وهذا مبلغ كبير، الواليد كان تيتخلص 1100 درهم وعاد كنا كارين ب 500 درهم فالقرية فسلا، تخيلو كيفاش عائلة تتكون من 4 ديال الناس تقدر تعيش الشهر كامل بـ 650 درهم، ولكن لحمد لله كانت البركة.
كل ساعة تندوزها فالسيبير تضحية كبيرة للعائلة. حسيت بزاف ديال المرات بالذنب، ولكن الإحساس ديالي كان مخليني واثق بلي الله سبحانه وتعالى جابني لسلا باش نكون هنا، وهاد المشقوف هو بوابة المستقبل ديالي.
وجا داك النهار اللي بدل كلشي - نهار شريت أول PC كان بسيط شراه ليا الواليد بـ 1500 درهم، ولكن بالنسبة ليا كان حلم وتحقق.
كانت Disquette هي صاحبتي، ساعة فالسيبير تتعني الليل كامل ديال المتعة والتعلم. الواليد مسكين كان ديما تيسمعني الهضرة وفبزاف ديال المرات بدون مقدمات تيجي ويحيد البريز باش ننعس.
مع الوقت، بديت تنتعلم كيفاش نصايب صفحة بـ HTML وأول موقع صايبتو كان فيه 400 صفحة، وDreamweaver هو العصى السحرية ديالي، تخيلو فاش كنت تنبغي نعدل حاجة وحدة خاصنا نبدلها بيدي 400 مرة، كنت فرحان وتنعتابر راسي أوعر واحد فالقرية، ولكن نهار تعرفت على محمد الشريفي، بتصرفيقة وحدة حليت عينيا وفهمت بلي راني معارف حتى حاجة، وداكشي اللي كنت تنعتاقد راسي خبير فيه، صدق غير قطرة فعالم ديفلوبمو.
تما بديت تنتعلم PHP، وبديت مرحلة جديدة فحياتي، وليت تنصايب مواقع مزيانة على حساب معايير ديك الوقيتة، وبديت أيضا فعالم الإعلانات، مازال تنعقل على نهار لوصلني فيه أول شيك فحياتي من Google. كانت 100 دولار تقريبا، كنت قربت نبكي بالفرحة، أخيرا هاد المشقوف بديت تندخل الفلوس منو ديك 100 دولار كانت ثروة وتسنيت 3 شهور باش ناخدها.
اليوم، ونا تنتفكر أيامي وتنشوف مسار حياتي تتبان ليا بحال شي كود برمجي طويل ومعقد. كل تحدٍ واجهتو هو بمثابة bug كان خاصني نصلحو، وكل نجاح حققتو هو بمثابة update لشخصيتي وقدراتي.
من دري صغير تيلعب في الدوار إلى الشاب غادي يعوم وسط بحر الكود، بديت رحلة وصلاتني لبلايص عمري تخايلتهوم. رحلة علمتني أن الأحلام شحال مبانت لينا بعيدة، راه ممكن نوصلو ليها بالخدمة والإصرار.
واليوم مازل تنسول راسي: أشنو هو الكود الماجي لغادي نكتبو فقصة حياتي؟
#الأربعين #المدير #Lmodir | ary_Arab | linkedin | 11,625 |
من دوار ولاد عطو إلى أكدال: رحلة ديال الإصرار والتحدي 🌄🌟
فوسط المغرب العميق، فين كتلتاقى الجبال مع الوديان، تما بدات قصتي فدوار ولاد عطو فالثمانينات. كانت الحياة تما بحال شي كتاب مفتوح بصفحات قليلة وبنفس الروتين تنعيشوه كل نهار. من الصغر، كان رضى الوالدين هو السر لخلاني نكمل حتى لدابا. الوالدين ديالي، رغم أنهم مقارينش، كانوا دايمًا كيشجعوني باش نحقق أحلامي ونكون سبب في فرحتهم. كانوا كيقولو ليا: "محمد، القراية هي طريقك لحياة أحسن، القراية هي لغادي تعتقك وتعتقنا، قرا الولدي الله يرضي عليك". هاد الكلمات كانت كتزيدني قوة وعزيمة كل نهار.
🏫 الطريق للمدرسة: ماراطون يومي
كل صباح، كنت كنفيق قبل ما تطلع الشمس باش نبدا الروتين اليومي ديالي. كان خاصني نمشي 10 كيلومتر فطريق صعيبة وجو قاسح، فالصيف الحرارة توصل حتى 46 درجة وفالشتا مكاين غير الثلج والبرد شي مرات تتوصل لـ 5 درجات تحت الصفر. ولكن صوت الوالدة والواليد والدعم والتشجيع ديالهوم كانو كيخليوني نكمل طريقي ونتحدى الظروف.
هادشي كامل لتتشوفو دابا ديك الوقت مكان منو تاحاجا، وعاد عندنا فالدوار كان الظروف أصعب، المكتبات والملاعب والتلفازة والراديو كانو غير قصص تنسمعو بيهوم، كان عندنا غير الوديان والجبال هوما التيران ديالنا. أما الألعاب فكانت هي الحجر والعصي، مكاين غير المغامرات الخيالية، كنا صغار خالقين الجو بعوالم عامرة بالخيال. كل زاوية فالدوار كانت كتخبّي قصة جديدة كننسجوها بأحلامنا وطفولتنا، وهاد الشيء عزز قدرتنا على التفكير الإبداعي والتكيف مع الظروف الصعيبة.
🌟 دروس الحياة: قوة العزيمة
اليوم، وأنا كنشارك معاكم قصتي في "سلسلة #الأربعين "، تنرجع بأفكاري لذكريات الطفولة وتنفكر فالناس لمازال عايشين هاد الظروف حتى لليوم، راه ساهل نهضرو ونعاودو ولكن صعيب تعيش داكشي ويكون هاداك هو الواقع ديالك، ولكن لحمد لله ديك الظروف رغم الصعوبة ديالها ورضى الوالدين لمازال لحد اليوم وأنا شعري بدا تيشيب تنشوفهوم مأمنين بيا، هوما لخلاوني نكون ليوم وسطكوم ونحقق داكشي لعمري حلمت بيه.
🚀 الطموح والإرادة: هوما سر النجاح
خصنا نفهمو بلي البلاصة والظروف اللي تزادينا فيها مايمكنش تكون عائق قدام نجاحنا. الحقيقة هي أن الرغبة، والإرادة، والطموح هما اللي كيصنعو شخصيتنا وكيحددو مستقبلنا. بفضل الإصرار والعزيمة والنية الصافية ورضى الوالدين، حولت كاع المشاكل لطحت فيهوم لفرص للتعلم والنجاح، وكل مشكل لقيتو فطريقي كان فرصة باش نقوي عزيمتي ونطور المهارات ديالي.
اليوم، كنقول بكل ثقة: ماشي البلاصة اللي تزاديت فيها هي اللي كتحدد شكون غادي تكون، ولكن القرارات اللي كتاخدها والجهد والخدمة اللي كتدير هي اللي كتحدد المستقبل ديالك. خلي الطموح ديالك يكون أكبر من أي عائق، وخلي الإرادة ديالك تكون أقوى من أي ظرف. حيت فالنهاية، نتا اللي كتصنع المستقبل ديالك، ماشي الظروف.
ونتا عاود لينا على الظروف ديالك ربما القصة لغادي تشارك معايا فالتعليقات غادي تعاون واحد آخر باش يتجاوز المحنة لراه فيها دابا، خليونا نتعاونو جميع باش تكون العودة ديالي نقطة انطلاق جديدة لينا جميع لنجاح.
خلينا نتشاركوا قصصنا ونتعلمو من بعضياتنا كيفاش نحولو التحديات لفرص، ونصنعو مستقبل أفضل. رضى الوالدين كان سبب فنجاحي، وكنتمنى يكون سبب فنجاحكم حتى نتوما.
#الأربعين #المدير #Lmodir | ary_Arab | linkedin | 11,626 |
عودة بعد طول غياب... 🌟
بعد فترة من التأمل والتفكير، تنحتافل اليوم بعيد ميلادي الأربعين، لنص ديالها داز كمغامرة في عالم ريادة الأعمال و l'Entrepreneuriat. في هذه الرحلة، جمعت لحمد لله بزاف ديال الخبرات والدروس، منها ليكان ناجح، وبزاف منها كان بمثابة دروس تعلمت منها.
اليوم، رجعت لسوشيال ميديا وليكان البعد عليها قرار صعيب، كان تحدي خديتو بكل جدية وصرامة، هو فرصة باش نعاود نرتب الأولويات ديالي ونجدد الطاقة، منكذبش عليكوم ولا قلت بلي الإدمان على السوشيال ميديا أصعب من الادمان على المخذرات، ولكن الحمد لله نجحت فيها، واليوم رجعت وانا كلي عزم واستعداد باش نرجع أكثر قوة.
وبهاد المناسبة غادي تعيشو معايا سلسلة "الأربعين"؛ لهيا رحلة صادقة وشفافة في أعماق ريادة الأعمال، غادي نبارطاجي معاكوم فيها مجموعة من التجارب الناجحة والفاشلة ونصائح تعلمتها فالطريق، وبزاف ديال القصص على نماذج مختلفة من الناس خدمت معاهوم ولكان منهوم الأمين والشكور والوفي والمحتال والعفريث والمنافق وحتى مسيلمة الكذاب.
بغيت يكون المحتوى لغادي نقدمو مفيد وملهم ليكم. هادشي علاش بغيتكوم نتشاور معاكوم: أشنو هي المواضيع ليتتهمكم في عالم ريادة الأعمال؟ وأشنو هي التحديات لتتواجهها دابا، خليونا نتعاون جميع باش تكون العودة ديالي نقطة انطلاق جديدة لينا جميع لنجاح.
#الأربعين #المدير #Lmodir | ary_Arab | linkedin | 11,627 |
ناقشنا جميع التحديات التي تواجه يوكان للوصول الى النجاح ! | arb_Arab | linkedin | 11,628 |
دائما كاين البديل، خاصنا غير نكونو فجنب بعضياتنا 😍 شنو العبرة اللي فهمتي من هاد الفيديو؟ | ary_Arab | linkedin | 11,629 |
السلام، أنعاودليكم واحد القصة صغيرة، واحد الملك سول الوزير ديالو قالو علاش الخدام ديالي فرحان فحياتو كتر مني وهو ماكايكساب تا حاجة، وأنا زعما ملك واللي بغيتها تحضر وواخا هاكاك مافرحانش؟
قاليه الوزير جرب معاه القاعدة ديال 99، قالو الملك أشناهي عوتاني هاد القاعدة ديال 99، قالو الوزير حطليه 99 درهم فشي قلوشة قدام باب دارو في الليل، واكتب على ديك القلوشة 100 درهم كادو ليك، و دق عليه وشوف شنو غيدير، مشا الملك دار دكشي اللي قالو الوزير، وخدا داك الخدام ديك القلوشة ومني حسب الفلوس قال واقيلة ديك درهم اللي بقات طاحت على برا، وهو يخرج هو ومرتو وولادو كلهم تيقلبو على ديك درهم ومشات ليهم الليلة كاملة وهوما تيقلبو وهو يتعصب داك الخدام حيت ملقاش ديك درهم اللي ناقصة، وهو يضور فيهم كاملين حيت ملقاوش ديك الدرهم ناقصة و الغد ليه صبح باقي مقلق حيت مناعسش الليل كامل، وهو يدخل عند الملك كاعي ووجهو متمر من دكشي اللي طرا ليه، تما فهم الملك شنو معنيت 99، أننا كنتساو 99 نعمة اللي كيعطينا الله وكندوزو حياتنا كاملة كنقلبو على النعمة المفقودة، كنقلبو على شي حاجة مامكتبهاش لينا سيدي ربي، ومانعها علينا لسبب هو اللي عارفو، وكنبقاو نقلقو راسنا وننساو النعم كاملة اللي حنا فيها.
الحكمة من هاد القصة، هي تستمتعو بديك 99 نعمة وتدعيو الله يرزقكم وحمدوه على النعم اللي عطاكم لا تعد ولا تحصى 😊 | ary_Arab | linkedin | 11,630 |
ساعات مرت كالبرق مع والي مدينة الرباط، شخص أكن له كل الاحترام والتقدير، رأيت فيه المسؤول الغيور على المغرب وعلى مدينة الرباط 🇲🇦
يعمل ليل نهار لتحقيق تعليمات صاحب الجلالة الملك محمد السادس وتحقيق رؤيته للمملكة الشريفة.
ونحن كشباب مغربي يدنا ممدودة لخدمة صاحب الجلالة ووطننا الحبيب لجعل الرباط تنافس مدن العالم في التكنولوجيا، الثقافة، الاعلام ثم الجمال.
The hours flew by with the Governor of Rabat, a person I deeply respect and appreciate. In him, I saw the dedicated individual, deeply invested in Morocco and the city of Rabat. 🇲🇦
He works tirelessly day and night to fulfill the directives of His Majesty King Mohammed VI and achieve his vision for the Kingdom.
As Moroccan youth, our hands are extended to serve His Majesty and our beloved country, aiming to position Rabat to compete with global cities in technology, culture, media, and beauty.
#moroccan #rabat #brighterfuture | arb_Arab | linkedin | 11,631 |
أحسن حاجة تقدر ديرها هي أنك تدخّل الفرحة على قلوب الناس اللي خدامين معاك ولو بحاجة بسيطة
غير باش تشوف الابتسامة على وجوههم 😍 | ary_Arab | linkedin | 11,632 |
Subsets and Splits
No community queries yet
The top public SQL queries from the community will appear here once available.